Yehowa Mawu, Nyo, “Aleke Gbegbe Eƒe Nyuiwɔwɔ Sɔ Gbɔe Nye Si!” | Te Ðe Yehowa Ŋu\n“Aleke Gbegbe Eƒe Nyuiwɔwɔ Sɔ Gbɔe Nye Si!”\n1, 2. Aleke Mawu ƒe nyuiwɔwɔ keke tae, eye aleke Biblia te gbe ɖe nɔnɔme sia dzii?\nXƆLƆ̃ xoxo aɖewo va kpe ta ɖe fiẽya fafɛ nu le gota esime ɣea gba amigo eye woɖo kplɔ̃ le nu ɖum, le nu kom, le dze viviwo ɖom hele alesi nuto si ƒo xlã wo nya kpɔe la kafum. Agbledela aɖe tsi tre ɖe teƒe bubu aɖe ɖaa le eƒe agble ta kpɔm hele alɔgbɔnu kom esime tsi gã aɖe ɖo eye wòte dzadza ɖe eƒe nuku siwo hiã tsi vevie la dzi. Le teƒe aɖe hã srɔ̃ŋutsu kple srɔ̃nyɔnu aɖe ƒe dzi yɔ fũ kple dzidzɔ esi wokpɔ wo vi suea tso, ɖo agbagba, hete afɔɖeɖe zi gbãtɔ.\n2 Amesiawo ɖanya alo womeɖanya o, nu ɖeka aɖe teƒe kpɔm wo katã wole dzidzɔtɔe—Yehowa Mawu ƒe nyuiwɔwɔ. Zi geɖe amesiwo doa vivi ɖe mawusubɔsubɔ ŋu gblɔa nya sia be, “Mawu nyo lo!” Gake ŋusẽ le nya siwo Biblia tsɔ gblɔe ŋu wu. Egblɔ be: “Oo, aleke gbegbe eƒe nyuiwɔwɔ sɔ gbɔe nye si!” (Zaxarya 9:17, NW) Gake edze abe ame ʋɛ aɖewo koe nya gɔmesese si tututu le nya mawo ŋu egbea ene. Nukawo tututu ŋue Yehowa Mawu ƒe nyuiwɔwɔ ku ɖo, eye aleke Mawu ƒe nɔnɔme sia kpɔa ŋusẽ ɖe mía dometɔ ɖesiaɖe dzii?\nMawu ƒe Lɔlɔ̃ ƒe Akpa Ðedzesi Aɖee Wònye\n3, 4. Nukae nye nyuiwɔwɔ, eye nukata woate ŋu agblɔ le Yehowa ƒe nyuiwɔwɔ ŋu be enye eƒe lɔlɔ̃ ɖeɖe fia?\n3 Le gbegbɔgblɔ geɖe me egbea la, “nyuiwɔwɔ” nye nya aɖe si ƒe gɔmesese le gbadzaa ko. Gake abe alesi woɖee fia le Biblia me ene la, nyuiwɔwɔ menye nya si le gbadzaa o. Nusi wòfia koŋ enye amewɔwɔ kple agbenyuinɔnɔ deŋgɔ. Eyata le susu aɖe nu la, míate ŋu agblɔ be Yehowa yɔ fũ kple nyuiwɔwɔ. Eƒe nɔnɔme vevitɔwo katã—siwo dome eƒe ŋusẽ, eƒe dzɔdzɔenyenye, kple eƒe nunya le—nyo heganyo ale gbegbe le go sia go me. Ke hã míagate ŋu agblɔ le nyuiwɔwɔ ŋu wòasɔ wu be enye Yehowa ƒe lɔlɔ̃ ɖeɖe fia. Nukatae?\n4 Nɔnɔme si dzena le nuwɔwɔ ɖe amewo ŋu mee nyuiwɔwɔ nye. Apostolo Paulo ɖee fia be le amegbetɔwo gome la, nɔnɔme sia nyoa ame ŋu gɔ̃ hã wu nudzɔdzɔewɔwɔ. (Romatɔwo 5:7) Woate ŋu aɖo ŋu ɖe ame dzɔdzɔe ŋu be awɔ ɖe nusiwo wobia tso esi le se nu dzi pɛpɛpɛ nuteƒewɔwɔtɔe, gake ame nyui ya wɔa nusi yi ŋgɔ wu ema. Etsona le eɖokui si dia mɔ siwo dzi wòato awɔ nusi aɖe vi na ame bubuwo hã. Abe alesi míava kpɔe ene la, Yehowa nyo ŋutɔŋutɔ le gɔmesese ma nu. Edze ƒã be Yehowa ƒe lɔlɔ̃ si seɖoƒe meli na o mee nyuiwɔwɔ sia tsona.\n5-7. Nukata Yesu gbe be woagayɔ ye be “Nufiala Nyui” o, eye nyateƒenya vevi ka dzie wòto ema me ɖo kpee?\n5 Yehowa ƒe nyuiwɔwɔ hã nye esi le etɔxɛ si ɖeke mede enu o. Ɣeyiɣi kpui aɖe do ŋgɔ na Yesu ƒe ku la, ŋutsu aɖe te ɖe eŋu be yeabia nyae, eye wòyɔe be “Nufiala Nyui.” Yesu gblɔ nɛ be: “Nuka nèle yɔyem bena nyui mahã? Ame aɖeke mele nyui o, negbe Mawu ɖeka ko.” (Marko 10:17, 18) Ðewohĩ eƒe ŋuɖoɖo ma awɔ mo yaa na wò. Nukata wòle be Yesu naɖɔ ŋutsu ma ɖo? Le nyateƒe me la, ɖe Yesu menye “Nufiala Nyui” oa?\n6 Edze ƒã be ɖe ŋutsua nɔ nya siwo nye “Nufiala Nyui” zãm abe kafukafuŋkɔ si ana yeadze eŋu ene. Yesu he eƒe susu yi edzi ɖokuibɔbɔtɔe be kafukafu ma nye ye Fofo si le dziƒo tɔ, amesi ƒe nyonyo ƒo ɖesiaɖe ta. (Lododowo 11:2) Gake Yesu nɔ kpe ɖom nyateƒenya vevi aɖe hã dzi. Yehowa ɖeka koe nye amesi ɖoa nusi nyo ƒe dzidzenu. Eya ɖeka hɔ̃ ko sie gome si ƒo ɖesiaɖe ta le be wòafia nusi nyo kple nusi menyo o. Adam kple Xawa di be gome ma nasu yewo ŋutɔ si esi woto aglãdzedze me ɖu sidzedze nyui kple vɔ̃ ƒe ati la. Gake Yesu ya mele abe woawo ene o, elɔ̃ ɖe edzi ɖokuibɔbɔtɔe be ye Fofo koe dze aɖo dzidzenuwo.\n7 Gawu la, Yesu nya be Yehowa gbɔe nusianu si nye nu nyuitɔ kekeake la tso. Eyae nye “nunana nyuiwo katã kple nunana blibowo katã” Nala. (Yakobo 1:17) Mina míadzro alesi Yehowa ƒe nyuiwɔwɔ dze le eƒe dɔmenyonyo mee la me.\nYehowa ƒe Nyuiwɔwɔ Gbogboawo ƒe Kpeɖodzi\n8. Aleke Yehowa wɔa nyui na ameƒomea katãe?\n8 Yehowa ƒe nyuiwɔwɔ ɖe vi na amesiame si nɔ anyi kpɔ. Psalmo 145:9 gblɔ be: ‘Yehowa nye dɔmenyotɔ na amewo katã.’ Eƒe nyuiwɔwɔ na amewo katã ƒe kpɔɖeŋu aɖewo ɖe? Biblia gblɔ be: “Medzudzɔ ɖaseɖiɖi le eɖokui ŋuti o, le esime wòwɔa nyui, eye wòna tsidzadza mí tso dziƒo kple nuƒãɣiwo, eye wòtsɔ nuɖuɖu kple dzidzɔ yɔ míaƒe dziwo me fũ.” (Dɔwɔwɔwo 14:17) Nu vivi aɖe ɖuɖu na be dzidzɔ yɔ wò dzime fũ kpɔa? Ne ɖe menye Yehowa ƒe nyuiwɔwɔe na be wòwɔ anyigba sia ale be tsidzadza ƒe ɖoɖo si na be míekpɔa tsi nyui ɣesiaɣi kple “nuƒãɣiwo” bene míakpɔ nuɖuɖu vovovowo o la, anye ne nu manɔ anyi míakpɔ aɖu o. Menye amesiwo lɔ̃a Yehowa koe wòwɔa nyui sia na o, ke boŋ ewɔnɛ na amesiame. Yesu gblɔ be: “Eyae nana eƒe ɣe dzena na ame vɔ̃ɖiwo kple ame nyuiwo, eye wònana tsi dzana na ame dzɔdzɔewo kple ame madzɔmadzɔwo.”—Mateo 5:45.\nYehowa naa ‘tsidzadza mí tso dziƒo kple nuƒãɣi siwo naa kutsetse nyui geɖe’\n9. Aleke Yehowa ƒe nyuiwɔwɔ dze le alesi wòwɔ atɔtɔŋuti mee?\n9 Dɔmenyonyo gã si wòwɔna na mí amegbetɔwo esi wònaa ɣe ƒe keklẽ, tsidzadza, kple nuƒãɣi nyuiwo mí ɣesiaɣi la nye nusiwo ŋu ame geɖe mebuna o. Le kpɔɖeŋu me, bu atɔtɔŋuti (apple, alo pomme) ŋu kpɔ. Enye atikutsetse si bɔ ŋutɔ ɖe xexeame ƒe akpa siwo katã dzoxɔxɔ mele fũ o. Ke hã edze ani, evivina, eye tsi vivi kple nunyiame veviwo le eme fũ. Ènya be le xexeame godoo la, atɔtɔŋuti ƒomevi vovovo siwo ade 7,500 ye li, eye be woƒe amadedewo le vovovo, tso dzĩtɔwo dzi yi sikatsi kple aŋutiɖiɖitɔwo dzi vaseɖe gbemu tɔwo dzi, eye woƒe lolome hã le vovovo, ɖewo le abe aŋuti ene eye bubuwo lolo wuia? Ne èlé atɔtɔŋuti ƒe ku suea ɖe asiƒome la, màbui o. Gake eyae miena zua ati siwo dze ani wu la dometɔ ɖeka. (Hawo ƒe Ha 2:3) Atɔtɔŋutiti ƒoa se siwo dze ani le adame ɖesiaɖe; etsea ku le kele ɖesiaɖe me. Ƒe sia ƒe le mama dedie nu—vaseɖe ƒe 75 sɔŋ—la, atɔtɔŋutiti ɖeka tsea ku siwo ayɔ nugo gã 20 siwo dometɔ ɖesiaɖe ƒe kpekpeme ade kilogram 19!\nKu sue sia miena zua ati si ƒe tsetse naa nuɖuɖu ƒe bla nanewo eye wòdoa dzidzɔ na ame\n10, 11. Aleke míaƒe sidzenuwo ɖe Mawu ƒe nyuiwɔwɔ fiae?\n10 Yehowa ƒe nyuiwɔwɔ gbogbo si ŋu seɖoƒe mele o na wòwɔ míaƒe ŋutilã “nukutɔe,” eye wòna sidzenuwo mí be wòakpe ɖe mía ŋu míanya nu le eƒe asinudɔwo ŋu eye míakpɔ dzidzɔ ɖe wo ŋu. (Psalmo 139:14) Gaɖo ŋku nukpɔkpɔ siwo ŋu míeƒo nu le le ta sia ƒe gɔmedzedze dzi. Nukpɔkpɔ kawoe naa dzi dzɔa ame le ɣeyiɣi mawo me? Ðevi sue si dzi le dzɔdzɔm ƒe alɔgbɔnukoko. Tsi si le dzadzam ɖe agblewo dzi. Ɣe ƒe amigogbagba me amadede dzĩawo, sikatsiawo, kpakple blɔtɔ kple dzĩtɔ ƒe tsakatsakawo. Wowɔ amegbetɔ ƒe ŋku be wòate ŋu akpɔ amadede vovovo 300,000! Míaƒe nusese te ŋu dea vovototo gbeɖiɖi ƒe tɔtrɔ vovovowo me, si ƒe ɖewoe nye amesi míelɔ̃ vevie ƒe gbe, yaƒoƒo ƒe ɖiɖi to atiwo me, kple ɖevi sue ƒe nukoko dodzidzɔname. Nukatae nukpɔkpɔ kple nusese siawo te ŋu doa dzidzɔ na mí? Biblia gblɔ be: “To senu kple ŋku kpɔnu la, Yehowa ye wɔ woa kple evea siaa.” (Lododowo 20:12) Gake míaƒe sidzenuwo dometɔ eve koe nye ema.\n11 Nuʋeʋẽse hã nye Yehowa ƒe nyuiwɔwɔ ŋuti kpeɖodzi bubu. Amegbetɔ ƒe ŋɔti ate ŋu ade vovototo ʋeʋẽ vovovo siwo ade 10,000 dome. Bu eƒe kpɔɖeŋu ʋɛ aɖewo ŋu kpɔ: nuɖuɖu si dzɔa dzi na wò wu si ɖam wole ƒe ʋeʋẽ, seƒoƒowo ƒe ʋeʋẽ, aŋgba siwo dudu kɔ ɖe anyi ƒe ʋeʋẽ, kple dzo sue si le dzudzɔ tum ƒe ʋeʋẽ. Eye wò asikakanuŋu ƒe sidzenu hã naa nète ŋu sea ya si le ƒoƒom ɖe mo na wò, wò lɔlɔ̃tɔ ƒe asikplakɔname vividoɖeameŋutɔe, atikutsetse si le wò asiƒome ƒe zɔzrɔ̃ nyuie. Ne èka ɖe de nu me la, wò nuɖɔɖɔkpɔ ƒe sidzenu tea dɔwɔwɔ. Wò aɖe sea nu ƒe vivi alo veve vovovo siwo le atikutsetsea me tsi si me nu hamehamewo le. Ẽ, esɔ le go sia go me be míagblɔ le Yehowa ŋu be: “Wò dɔmenyo, si nètu ɖo na amesiwo vɔ̃a wò la, . . . sɔ gbɔ loo!” (Psalmo 31:20) Gake aleke Yehowa ‘dzra’ nyuiwɔwɔ ‘ɖo’ na amesiwo me mawuvɔvɔ̃ le lae?\nNyuiwɔwɔ si me Viɖe Mavɔwo Le\n12. Yehowa ƒe nunana kawoe nye vevitɔwo, eye nukatae?\n12 Yesu gblɔ be: “Woŋlɔ ɖi bena: ‘Menye abolo ɖeɖe ko ŋuti ame lanɔ agbe ɖo o, negbe ɖe nya sia nya, si dona tsoa Mawu ƒe nu me la ŋuti.’” (Mateo 4:4) Vavãe, Yehowa ƒe gbɔgbɔ me nunanawo ate ŋu aɖe vi geɖe na mí wu ŋutilãmenuwo, elabena woawo kplɔa ame yia agbe mavɔ mee. Míede dzesii le agbalẽ sia ƒe Ta 8 lia me be Yehowa zã eƒe ɖɔɖɔɖoŋusẽ le ŋkeke mamlɛ siawo me tsɔ ɖo gbɔgbɔ me paradiso anyii. Paradiso ma ƒe akpa vevi aɖee nye gbɔgbɔmenuɖuɖu gbogbo siwo nam wòle mí.\n13, 14. (a) Nukae nyagblɔɖila Xezekiel kpɔ le ŋutega me, eye gɔmesese kae le eŋu na mí egbea? (b) Gbɔgbɔmenu siwo naa agbe ƒe ɖoɖo kawoe Yehowa wɔna na esubɔla wɔnuteƒewo?\n13 Le Biblia ƒe gbugbɔɖoanyi ƒe dɔ gãwo ŋuti nyagblɔɖiwo dometɔ ɖeka me la, wona nyagblɔɖila Xezekiel kpɔ gbedoxɔ si wogbugbɔ ɖo anyi eye wokɔ eŋu la ƒe ŋutega. Tɔ aɖe nɔ sisim tso gbedoxɔ ma me, si nɔ kekem ɖe enu eye eme nɔ goglom ɖe edzi vaseɖe esime wòtrɔ zu ‘tɔsisi gã.’ Afisiafi si tɔa si toe la, nu nyuiwoe wòhena vɛ. Ati tsekuwo mie ɖe tɔsisia ƒe goawo dzi siwo nyo na ɖuɖu kple na dɔyɔyɔ. Eye tɔsisia ƒe tsiwo gbɔ agbe Ƒukukua ƒe dzetsi gɔ̃ hã ale be lãɖedɔwo gafɔ ɖe te! (Xezekiel 47:1-12) Gake nukae nusiawo katã fia?\n14 Ŋutega la fia be Yehowa agbugbɔ ɖoɖo si wòwɔ na tadedeagu dzadzɛ aɖo anyi, si ƒe kpɔɖeŋu enye gbedoxɔ si Xezekiel kpɔ la. Abe ŋutega me tɔsisi ma ene la, Mawu ƒe nunanawo na agbekpɔkpɔ atsa ade eƒe amewo gbɔ le agbɔsɔsɔ si anɔ dzidzim ɖe edzi me. Tso esime wogbugbɔ tadedeagu dzadzɛtɔ ɖo anyi le ƒe 1919 me la, Yehowa yi edzi tsɔ nunana siwo naa agbe la le eƒe amewo yramee. Le mɔ ka nu? Eyae nye be eto Bibliawo, Biblia-srɔ̃gbalẽwo, kpekpewo, kple takpekpewo dzi tsɔ nyateƒenya xɔasiwo le ame miliɔn geɖe gbɔ ɖom. Yehowa to mɔnu siawo dzi le nu fiam amewo tso eƒe nunana vevitɔ kekeake si ƒe ɖoɖo wòwɔ na agbekpɔkpɔ ŋu—Kristo ƒe tafevɔsa si hea tenɔnɔ dzadzɛ le Yehowa ŋkume kple agbe mavɔ nɔnɔ ƒe mɔkpɔkpɔ vɛ na amesiwo katã lɔ̃a Mawu hevɔ̃nɛ la. * Le esia ta esime gbɔgbɔmedɔ le amewo wum le xexeame le ŋkeke mamlɛ siawo me la, Yehowa ƒe amewo ya yi edzi le gbɔgbɔmenuɖuɖu damiwo ɖum.—Yesaya 65:13.\n15. Aleke Yehowa ƒe nyuiwɔwɔ ayi edzi aɖe vi na ameƒomea me tɔ wɔnuteƒewo le Kristo ƒe Ƒe Akpe Ðeka Dziɖuɖua mee?\n15 Gake Xezekiel ƒe ŋutega me tɔa madzudzɔ sisi ne nuɖoanyi xoxo sia wu enu o. Ðe wòayi edzi anɔ sisim geɖe wu le Kristo ƒe Ƒe Akpe Ðeka Dziɖuɖua me boŋ. Ekema Yehowa ato Mesia Fiaɖuƒea dzi awɔ Yesu ƒe tafevɔsa la ƒe asixɔxɔ ŋudɔ atsɔ akplɔ ameƒomea me tɔ wɔnuteƒewo aɖo blibodede gbɔe. Aleke gbegbe míatso aseye ɖe Yehowa ƒe nyuiwɔwɔ tae nye si!\nYehowa ƒe Nyuiwɔwɔ ƒe Akpa Bubuwo\n16. Aleke Biblia ɖee fiae be Yehowa ƒe nɔnɔme nyui bubuwo dze le eƒe nyuiwɔwɔ me, eye wo dometɔ aɖewoe nye kawo?\n16 Menye dɔmenyowɔwɔ ko dzie Yehowa ƒe nyuiwɔwɔ se ɖo o. Mawu gblɔ na Mose be: “Mana nye atsyɔ̃ɖoɖo [nyonyo, NW] blibo la nato ŋkuwò me ayi, eye maɖe gbeƒã Yehowa ƒe ŋkɔ le ŋgɔwò.” Emegbe nuŋlɔɖia gblɔ kpee be: ‘Eye Yehowa va to eŋuti yi heɖe gbeƒã bena: Yehowa, Yehowa, Mawu nublanuikpɔla kple ameŋubula, amesi gbɔa dzi blewu, eye eƒe amenuveve kple nuteƒewɔwɔ sɔ gbɔ.’ (Mose II, 33:19; 34:6) Eyata Yehowa ƒe nɔnɔme nyui bubu geɖewo le eƒe nyuiwɔwɔ la me. Mina míade ŋugble le wo dometɔ eve ko ŋu.\n17. Nukae ameŋububu fia, eye aleke Yehowa bu amegbetɔ tsɛ madeblibo ŋui?\n17 “Ameŋubula.” Nɔnɔme sia fia nu geɖe mí tso alesi Yehowa wɔa nu ɖe eƒe nuwɔwɔwo ŋui la ŋu. Le esi Yehowa nanye gbedaɖeamegbɔla, vivimadoɖeameŋula, alo ŋutasẽla abe alesi wòle le amegbetɔ ŋusẽtɔwo gome ene teƒe la, ame fatu kple dɔmenyotɔ boŋue wònye. Le kpɔɖeŋu me, Yehowa gblɔ na Abram be: “[Meɖe kuku, NW], tsa ŋku tso afisi nèle, eye nakpɔ dziehe, anyiehe, ɣedzeƒe kple ɣetoɖoƒe ɖa.” (Mose I, 13:14) Biblia gɔmeɖeɖe geɖe ɖe nya siwo nye “meɖe kuku” ɖa le teƒe ma. Gake Biblia me kulawo de dzesii be wozã nya aɖe le Hebrigbe gbãtɔ si me woŋlɔe ɖo me si fia be nyagbɔgblɔa menye gbeɖeɖe na ame o ke boŋ enye nubiabia tso ame si tufafatɔe. Esia ƒe kpɔɖeŋu bubuwo hã gali. (Mose I, 31:12; Xezekiel 8:5) Bu eŋu kpɔ ko be xexeame katã ƒe Dziɖulagã nagblɔ na amegbetɔ tsɛwo be “meɖe kuku”! Le xexe sia si me gbedadaɖeamegbɔ, amedzizizi, kple nya madzetowo gbɔgblɔ bɔ ɖo me la, ɖe meléa dzi na mí ne míede ŋugble le alesi mía Mawu Yehowa bua ame ŋui ŋu oa?\n18. Gɔmesese ka nue Yehowa ‘ƒe nuteƒewɔwɔ sɔ gbɔ’ le, eye nukata nya mawo naa kakaɖedzi ame?\n18 “Eƒe . . . nuteƒewɔwɔ sɔ gbɔ.” Anukwaremaɖimaɖi va xɔ aƒe ɖe xexeame egbea. Gake Biblia ɖo ŋku edzi na mí be: “Mawu menye amegbetɔ wònye, ne wòaka aʋatso o.” (Mose IV, 23:19) Le nyateƒe me la, Tito 1:2 gblɔ be ‘Mawu mate ŋu aka aʋatso o.’ Eƒe nyonyo de ŋgɔ ale gbegbe be mate ŋu aka aʋatso o. Eyata míate ŋu aɖo ŋu ɖe Yehowa ƒe ŋugbedodowo ŋu bliboe; eƒe nyawo ava eme godoo. Wogayɔ Yehowa be “Mawu nuteƒetɔ.” (Psalmo 31:6) Menye ɖeko mekaa aʋatso ko o ke egbɔ hãe nyateƒenya gbogbo aɖe tsona. Menye amesi tsyɔa nu eƒe nyawo dzi, gbea wo ɖeɖe ɖe go, alo ɣlaa wo o; ke boŋ enaa eƒe nunya gogloa me kɔna na esubɔla wɔnuteƒewo dɔmenyotɔe. * Efiaa alesi woawɔ anɔ agbe ɖe nyateƒe siwo ɖem wòle ɖe go la nu gɔ̃ hã wo ale be ‘woayi edzi azɔ le nyateƒe la me.’ (Yohanes III, 3) Le mía gome la, aleke wòle be Yehowa ƒe nyuiwɔwɔ nawɔ dɔ ɖe mía dometɔ ɖesiaɖe dzii?\n‘Tso Aseye ɖe Yehowa ƒe Nyuiwɔwɔ Ŋu’\n19, 20. (a) Mɔ ka dzie Satana to be wòatsɔ agblẽ Xawa ƒe kaka ɖe Yehowa ƒe nyuiwɔwɔ dzi dome, eye nukae do tso eme? (b) Dɔ nyui kae wòsɔ be Yehowa ƒe nyuiwɔwɔ nawɔ ɖe mía dzi, eye nukatae?\n19 Esime Satana te Xawa kpɔ le Eden-bɔa me la, etsɔ ayedzedze dze egɔme kple nya siwo ana magaka ɖe Yehowa ƒe nyuiwɔwɔ dzi o. Yehowa gblɔ na Adam be: “Ðu abɔmetiawo katã ƒe tsetse faa.” Le ati akpe geɖe siwo Yehowa tsɔ ɖo atsyɔ̃ na abɔa dome la, ɖeka ko ɖuɖu nue wòde se ɖo. Gake de dzesi alesi Satana dze nya gbãtɔ si wòbia Xawae la gɔme, be: “Vavãe Mawu gblɔ bena, migaɖu abɔmetiawo katã ƒe tsetse aɖeke o mahã?” (Mose I, 2:9, 16; 3:1) Satana tro Yehowa ƒe nyawo be wòana Xawa nasusui be ɖe Yehowa le nu nyui aɖe tem wo. Nublanuitɔe la, eƒe ayemenuwɔwɔa dze edzi nɛ. Xawa te ɖikeke le Mawu, amesi gbɔ nusianu si le esi tso, ƒe nyuiwɔwɔ ŋu, abe alesi ŋutsu kple nyɔnu geɖe siwo va dzɔ emegbe hã wɔna ene.\n20 Míenya fukpekpe kple nu wɔnublanui siwo do tso ɖikeke mawo me. Eyata mina míawɔ ɖe nya siwo le Yeremya 31:12 dzi, be: ‘Woatso aseye ɖe Yehowa ƒe nu nyui wɔwɔwo ŋu.’ Nyateƒee, ele be Yehowa ƒe nyuiwɔwɔwo nana míagli kple dzidzɔ. Mele be míake ɖi le mía Mawu, amesi me nyuiwɔwɔ yɔ fũ, la ƒe susuwo ŋu gbeɖe o. Míate ŋu aka ɖe eyama dzi bliboe, elabena nyui ko wòdina na amesiwo lɔ̃nɛ.\n21, 22. (a) Mɔ siwo dzi nàdi be yeato aɖee afia be yekpɔ dzidzɔ ɖe Yehowa ƒe nyuiwɔwɔ ŋu la dometɔ aɖewo ɖe? (b) Nɔnɔme ka mee míadzro le ta si kplɔe ɖo me, eye aleke wòto vovo na nyuiwɔwɔe?\n21 Tsɔ kpe ɖe eŋu la, edzɔa dzi na mí ne mɔnukpɔkpɔ su mía si be míagblɔ Mawu ƒe nyuiwɔwɔ ŋu nyawo na amewo. Psalmo 145:7 gblɔ le Yehowa ƒe amewo ŋu be: “Woaɖe wò nyuiwɔwɔ gãwo ƒe ŋkuɖoɖodzi afia.” Ŋkeke sia ŋkeke si míele agbe la, Yehowa ƒe nyuiwɔwɔ ɖea vi na mí le mɔ aɖe nu. Nukata màna wòazu numame na wò gbesiagbe be nàda akpe na Yehowa ɖe eƒe nyuiwɔwɔ ta, ahayɔ eƒe nu nyui wɔwɔ aɖewo tẽ le wò gbedodoɖawo me o? Nɔnɔme sia ŋu bubu, akpedada na Yehowa ɖe eta gbesiagbe, kple egbɔgblɔ na ame bubuwo akpe ɖe mía ŋu míasrɔ̃ mía Mawu nyui la. Eye ne míeyi edzi le mɔ siwo dzi míato awɔ nyui dim, abe alesi Yehowa wɔnɛ ene la, ana be míanɔ tetem ɖe eyama ŋu geɖe wu. Apostolo Yohanes si ku amegã ŋlɔ be: “Lɔlɔ̃tɔ, megasrɔ̃ nu vɔ̃ɖi o, ke srɔ̃ nu nyui boŋ. Amesi wɔa nu nyui la, Mawu gbɔ wòtso.”—Yohanes III, 11.\n22 Ƒomedodo le Yehowa ƒe nyuiwɔwɔ kple eƒe nɔnɔme bubuwo hã dome. Le kpɔɖeŋu me, Mawu ƒe “amenuveve,” alo nuteƒewɔwɔ ƒe lɔlɔ̃, “sɔ gbɔ.” (Mose II, 34:6) Nɔnɔme sia ku ɖe nane koŋ ŋu tẽ wu alesi nyuiwɔwɔ le, elabena amesiwo nu Yehowa vena koŋ enye esubɔla wɔnuteƒewo. Míasrɔ̃ alesi wòvea wo nui le ta si kplɔe ɖo me.\n^ mm. 14 Yehowa ƒe nyuiwɔwɔ ƒe kpɔɖeŋu bubu aɖeke meli si de tafea nu o. Le Yehowa ƒe gbɔgbɔ me nuwɔwɔ miliɔn geɖe siwo li wòate ŋu azã dome la, eƒe Tenuvi si gbɔ melɔ̃a nu le o ye wòtia be wòava ku ɖe mía ta.\n^ mm. 18 Esɔ nyuie be Biblia na ɖekawɔwɔ si le nyateƒe kple kekeli dome dze. Hakpala la gblɔ be: “Ðo wò kekeli kple wò nyateƒe ɖa.” (Psalmo 43:3) Yehowa naa gbɔgbɔmekekeli geɖe sua amesiwo lɔ̃na faa be wòafia nu alo wòakɔ nu me na yewo la si.—Korintotɔwo II, 4:6; Yohanes I, 1:5.\nFiawo I, 8:54-61, 66 Aleke Salomo ɖe eƒe ŋudzedzekpɔkpɔ ɖe Yehowa ƒe nyuiwɔwɔ ŋu fiae, eye dɔ kae wòwɔ ɖe Israel-viwo dzi?\nPsalmo 119:66, 68 Aleke míaƒe gbedodoɖawo ate ŋu aɖee afia be míedi be míasrɔ̃ Yehowa ƒe nyuiwɔwɔe?\nLuka 6:32-38 Nukae ate ŋu aʋã mí be míatu Yehowa ƒe nyuiwɔwɔ ƒe gbɔgbɔ ɖo?\nRomatɔwo 12:2, 9, 17-21 Aleke míate ŋu aɖe nyuiwɔwɔ afiae le míaƒe gbesiagbegbenɔnɔ me?\nMawu Tsɔ Nu Nyuiwo ‘Yɔ Míaƒe Dziwo Me Fũu’\nGbe sia gbe la, Mawu nana eƒe nyuiwɔwɔ ɖea vi na amegbetɔwo katã le mɔ geɖe nu, ame siwo mesubɔnɛ o gɔ̃ hã.


1 Corinthiens – Togo Chrétien\nPAULO ƑE AGBALẼ GBÃTƆ SI WÒŊLƆ NA KORINTOTƆWO\nKpɔkplɔyiɖeme:Paulo ɖo kristohame gɔme anyi ɖe Korinto le eƒe mɔzɔzɔ evelia\nme. Korinto nye ƒutadu kple asitasadu gã aɖe si me nu vɔ̃ wɔwɔ\nkple mawusubɔsubɔ ƒomevi vovowo bɔ ɖo. Paulo ŋlɔ agbalẽ sia na\nkristotɔ siwo nɔ Korinto heɖo aɖaŋu na wo tso kristotɔwo ƒe\nagbenɔnɔ ŋu eye wòdo ŋusẽ wo be woalɔ̃ wo nɔewo eye woakpɔ\negbɔ be ɖekawɔwɔ kple nɔvisiléle le yewo dome. Agbalẽ sia nye\nagbalẽ vevi aɖe na kristotɔwo le nu tɔxɛ siwo gbɔna la ta.\na. Nuɖuɖu Kɔkɔe la ŋunyawo\nb. Lɔlɔ̃kafukafu, kple\nd. Kristo ƒe tsitretsiŋunyawo\nEmenyawo 1. Ŋgɔdonya, 1:1-9\n2. Nuxɔxlɔ̃ tso memamawo ŋu, 1:10-4:21\n3. Ðoɖo na Hame la, 5:1-6:20\n4. Paulo ƒe ŋuɖoɖowo na Korintotɔwo ƒe biabia vovovo siwo\nwoŋlɔ ɖo ɖee, 7:1-15:58\n5. Taƒonyawo, 16:1-241 Agbalẽ sia tso nye, Paulo, Yesu Kristo ƒe apostolo, si woyɔ to Mawu ƒe\nlɔlɔ̃nu me la kple nɔvi Sostenes gbɔ 2 na Mawu ƒe hame si le Korinto, ame siwo ŋu\nene. wokɔ le Kristo Yesu me eye woyɔ wo be woanɔ Kɔkɔe la kpakple ame siwo\nkatã le xexeame godoo xɔ mía Aƒetɔ Yesu Kristo ƒe ŋkɔa dzi se abe wo ƒe Aƒetɔ kple\nmía Aƒetɔ ene.\n3 Mawu mía Fofo kple Aƒetɔ Yesu Kristo nayra mi eye wòana be miakpɔ\nŋutifafa le miaƒe dziwo kple tamesusuwo me.\n4 Mele akpedada dzi ɖaa na Mawu le nunana tɔxɛ siwo wòna mi le esime miezu\nkristotɔ azɔ la ta. 5 Ena be miaƒe agbanɔnɔ de blibo eye nu sia nu su mia si azɔ. Ena\nŋusẽ mi be miate ŋu aƒo nu kple dzideƒo le Yesu Kristo ŋuti eye wòna be miake ɖe\nnu si nye nyateƒe la ŋu azɔ. 6 Nu si megblɔ be Yesu Kristo awɔ na mi la va eme\npɛpɛpɛ abe ale si megblɔe ene. 7 Azɔ la, Mawu ƒe amenuveve manyagblɔ kple eƒe\nyayra su mia si. Le ɣeyiɣi sia me, esime miele mía Aƒetɔ Yesu Kristo ƒe vava zi\nevelia lalam la, Mawu na gbɔgbɔmenunana vovovowo kple ŋusẽ tɔxɛ, si ana be\nmiate ŋu anɔ eƒe lɔlɔ̃nu wɔm la mi. 8 Hekpe ɖe esia ŋu la, Mawu do ŋugbe be, tso\nfifia va se ɖe nuwuwu la, ame aɖeke makpɔ nu vɔ̃ aɖeke le mia ŋu o eye womabu fɔ\nmi le ŋkeke si dzi Aƒetɔ Yesu Kristo agatrɔ ava la dzi o. 9 Kakaɖedzi blibo le asinye\nbe Mawu awɔ esia na mi elabena medana le eƒe ŋugbedodo dzi gbeɖe o. Gawu la\nMawu ŋutɔe yɔ mi be miava zu Yesu Kristo xɔlɔ̃wo.\nMana le Hamea me\n10 Nɔviwo, metsɔ Aƒetɔ Yesu Kristo le Kuku ɖem na mi be miadzɔdzɔ nyahehe\nvivivo le mia nɔewo dome. Mina nusɔsɔ blibo nanɔ mia me ale be mama kukluiwo\nnagava mia dome o. Meɖe kuku na mi be miawɔ ɖeka le susu kple ɖoɖowo wɔwɔ\nme. 11 Nɔvinye lɔlɔ̃tɔwo, mia nɔvi siwo le Aƒetɔ Kloe ƒe aƒeme la dometɔ aɖewo fi\ntofi nam be, nyahehe kple dzre sɔŋ ko dzi miele. 12 Mia dometɔ aɖewo le gbɔgblɔm\nbe, yewo la Paulo yomedzelawo yewonye; bubuwo be Apoloe nye yewoƒe amegã.\nAme aɖewo hã be Petro ƒe amewo yowonye, gawu la ame aɖewo hã be yewo koe\nnye Yesu Kristo yomedzela vavãwo.\n13 Miaƒe nuwɔna sia na wòle dzedzem abe ɖe Kristo ma ɖe akpa vovovowo\nme ene. Ke medi be mabia mi se be, nye Pauloe ku ɖe miaƒe nu vɔ̃wo ta hã? Alo\nwode mawutsi ta na mia dometɔ aɖe le nye ŋkɔ dzia? 14 Edzɔ dzi nam ŋutɔ eye\nmeda akpe na Mawu vevie be Krispo kple Gayo ɖeɖe koe nye ame siwo nye ŋutɔ\nmede mawutsi ta na le mia dome. 15 Eya ta fifia la, ame aɖeke mate ŋu agblɔ be\nmehe nu yeye aɖeke vɛ alo be mele nye ŋutɔ nye ha yeye tɔxɛ aɖe ɖom o.\n16 Ẽ, meɖo ŋku edzi be mede mawutsi ta na Stefano kple eƒe aƒemetɔwo hã.\nLe woawo megbe la, nyemegade mawutsi ta na ame bubu aɖeke kura o. 17 Elabena\nYesu Kristo meɖom ɖa be mava de mawutsi ta na amewo o ke boŋ be magblɔ\nnyanyui la. Ke hã la nye nyagblɔgblɔ la meɖea kpe tututu o elabena ne mele\nmawunya gblɔm la, nyemeɖea ami ɖe nye nyawo o, elabena nyemedi be matɔtɔ ŋusẽ\nblibo si le Yesu ƒe atitsogaŋunya la me kple amegbetɔwo ƒe nunya o.\nKristo Mawu ƒe nunya kple ŋusẽ\n18 Menya nyuie be ne ame siwo le mɔ tram eye wole bubum la se be Yesu ku be\nyeaɖe wo la, aɖi bometsinya na wo. Ke nya sia nye Mawu ƒe ŋusẽ na mí ame siwo\nkpɔ ɖeɖe. 19 Elabena Mawu ŋutɔ gblɔ be, “Magblẽ amegbetɔwo ƒe ɖoɖo siwo katã\nwòwɔ hena ɖeɖekpɔkpɔ la me, ale ke ke nyasa anɔ emaa hã eye maŋe aɖaba aƒu\nwoƒe susuwo keŋ dzi.”\n20 Ekema ale ke wòanɔ na xexemegbalẽnyala gãwo kple nunyala gãwo katã?\nMawu na wo katã wodze abe bometsilawo kple numanyalawo ene. 21 Elabena, to\nnunya me la Mawu wɔe be xexeametɔwo mate ŋu ake ɖe Mawu ŋu gbeɖe to woawo\nŋutɔ ƒe nunya alo ŋusẽ me o. Ke boŋ esi ɣeyiɣia de tututu ko la Mawu ŋutɔ na bena\name siwo katã xɔ eƒe nyanyui, si xexeametɔwo ya buna be enye bometsinya la dzi se\nla, kpɔ ɖeɖe. 22 Yudatɔwo dia nukunu kple dzesiwo, eye Griktɔwo dia\nxexemenunya, 23 ke míawo ya míeɖea gbeƒã Kristo ame si woklã ɖe ati ŋuti, nu si\nnye nukikli na Yudatɔwo kple bometsinya na Helatɔwo, 24 ke hena ame siwo Mawu\nyɔ la, Yudatɔwo kple Griktɔwo siaa la, Kristoe nye Mawu ƒe ŋusẽ kple nunya. 25\nElabena Mawu ƒe bometsinya xɔ asi wu amewo ƒe nunya eye Mawu ƒe\ngbɔdzɔgbɔdzɔ sesẽ wu amewo ƒe ŋusẽ.\n26 Nɔviwo, ne mielé ŋku ɖe mia nɔewo dome la, miakpɔe be mí ame siwo le\nKristo yome la, dometɔ ʋee aɖewo koe nye amegãwo alo ame ŋkutatɔwo. 27 Ke boŋ\nMawu ɖe wòɖoe hetia ame siwo ŋu bubu mele o la be to wo dzi la, yeado ŋukpe\nxexemenunyala gãwo kple amegã siwo ŋu bubu le. 28 Ðoɖo si xexemetɔwo mebu ɖe\nnaneke me o ke boŋ wodo vloe la, eya dzie Mawu to heɖi gbɔ̃ xexemetɔwo ƒe ɖoɖo\ngãwo 29 eye le esia ta ame aɖeke mate ŋu atɔ asi akɔ le Mawu ƒe ŋkume be yenye\n30 Elabena miaƒe agbe tso Mawu ɖeka hɔ̃ gbɔ to Yesu Kristo dzi. Yesue fia\nMawu ƒe ɖoɖo si wòwɔ na mía ɖeɖe la mí. Eya kee wɔ mí míedze Mawu ŋu. Ewɔ mí\nmíezu ame dzadzɛwo kple ame kɔkɔewo, eye wòtsɔ eɖokui na be yeaɖe mí tso nu vɔ̃\nƒe kluvinyenye me. 31 Mawunya ŋutɔ gblɔe be, “Ne ame aɖe di be yeaƒo adegbe la\nekema neƒo adegbe le nu si Mawu wɔ la ɖeɖe ko ŋu.”\nMawu ƒe ɖoɖowo ɖia bometsinu na dzimaxɔsetɔwo\n2 Nɔviwo, esi meva mia gbɔ zi gbãtɔ la nyemegblɔ mawunya na mi kple susu\ndeŋgɔ boo aɖeke o. 2 Elabena meɖoe kplikpaa be nyemagblɔ nya boo aɖeke wu esi\nku ɖe Aƒetɔ Yesu Kristo kple eƒe ku le atitsoga ŋuti la ŋu o. 3 Meva mia gbɔ le\nɖokuibɔbɔ gã aɖe me eye menɔ vɔvɔ̃m henɔ dzodzom nyanyanya. 4 Nyemeɖe ami ɖe\nnye mawunyagbɔgblɔ kura o, ke boŋ Gbɔgbɔ Kɔkɔe la ŋutɔ nɔ menye hedo ŋusẽ nye\nnyawo ale be ame siwo se nyawo la, dze sii be Mawu gbɔe wotso, ke menye\nxexemenunyala aɖeke ƒe nyawo wonye o. 5 Mewɔ esia be miaƒe xɔse nali ke le\nMawu ƒe ŋusẽ me ke menye le amewo ƒe nunya nu o.\n6 Ke ne mele kristotɔ siwo de ŋgɔ le gbɔgbɔ me la dome la, meƒoa nu na wo\nkple nunya tɔxɛ. Ke hã la, nyemewɔa xexe sia me nunya ŋutidɔ o eye nyemegblɔa\nnya siwo ƒomevi asɔ tome na ameŋuta siwo le xexeame, ame siwo le tsɔtsrɔ̃ ge abe\nale si Mawu ɖoe anyi ene o. 7 Nya siwo míegblɔna la tso Mawu ŋutɔ gbɔ, eya ta\nwonye nya siwo gɔmesese blibo li na eye woɖe Mawu ƒe ɖoɖo tɔxɛ si wowɔ be\nyeana míakpɔ dzidzɔ la fia. Togbɔ be wowɔ ɖoɖo sia da ɖi hena míaƒe viɖekpɔkpɔ\nhafi xexeame va dzɔ hã la, enɔ ɣaɣla ɖe mía tɔgbuiwo. 8 Ke nublanuitɔe la, xexe sia\nme ƒe amegãwo mese ɖoɖoa gɔme o. Nenye ɖe wose egɔme la anye ne womeklã\nŊutikɔkɔe ƒe Aƒetɔ la ɖe atitsoga ŋu o.\n9 Esia tututue le Mawu ƒe nya la me be, nu si amegbetɔ aɖeke mekpɔ kple\nŋku o, nu si ame aɖeke mese kpɔ alo nu si ame aɖeke mesusu ɖe tame kpɔ gbeɖe o\nla, eya tututue Mawu dzra ɖo ɖi na ame siwo lɔ̃a Aƒetɔ la. 10 Gake míawo ya\nmíenya nu le nu siawo ŋu elabena Mawu ɖo eƒe Gbɔgbɔ ɖe mí be wòaɖe nu ɣaɣla\nsiawo afia mí eye eƒe Gbɔgbɔ Kɔkɔe la dzroa nu sia nu me tsitotsito heɖea Mawu ƒe\nnu ɣaɣlawo katã fiaa mí. 11 Amegbetɔ aɖeke mate ŋu anya nu si le nɔvia ƒe tame alo\name si ƒomevi tututu ame bubu aɖe nye o, ke amea ŋutɔ koe anya nu si le tame nɛ.\nNenema ke ame aɖeke mate ŋu anya Mawu ƒe susuwo o negbe Mawu ƒe Gbɔgbɔ la\nŋutɔ ko. 12 Le nyateƒe me la, Mawu tsɔ eya ŋutɔ ƒe Gbɔgbɔ na mí be wòaɖe\nMawu ƒe dɔmenyo ƒe nunana gã si nye eƒe yayra kple amenuveve manyagblɔ la afia\nmí. 13 Nya siwo tututu Gbɔgbɔ Kɔkɔe la gblɔ na mí la woawoe míetsɔ ɖe nya me na\nmi le nunana siawo ŋu, ke menye nya siwo dze mía ŋutɔwo ŋue megblɔ na mi o. Ale\nmíeƒoa nu kple Gbɔgbɔ Kɔkɔe la ƒe ŋusẽ be míatsɔ aɖe eƒe nyawo me na mi. 14 Eya\nta ne ame aɖe mexɔ Kristo ƒe Gbɔgbɔ o la mate ŋu ase Mawu ƒe nya siawo gɔme o\neye maxɔ wo dzi ase hã o, elabena Gbɔgbɔ Kɔkɔe la ŋutɔe le nya siawo gblɔm. Nya\nsiawo katã aɖi bometsinya le tome na ame sia tɔgbi elabena ame siwo me Gbɔgbɔ\nKɔkɔe la le la koe ate ŋu ase nya si gblɔm Gbɔgbɔ Kɔkɔe la le la gɔme, ame bubu\naɖeke mate ŋu ase egɔme o. 15 Ke ame si me Gbɔgbɔ la le la, sea, nu sia nu me\ntsitotsito, eye esia ɖea fu na xexeametɔwo, ame siwo me Gbɔgbɔ la mele o, elabena\neya mate ŋu ase nu siawo gɔme o. 16 Wɔna aɖeke mele ame sia tɔgbi ŋu o, elabena\nmenya Aƒetɔ la ƒe susu o eye medzroa nya me kple Mawu kaka wòava yi Mawu yɔ\nge to gbedodoɖa me wòatɔ nɛ o. Gake la enye nukunya be Kristo ƒe ɖoɖowo kple eƒe\nsusuwo ƒa akpa aɖe le mí kristotɔwo me.\nMatsimasti le xɔse me ƒe nuwɔnawo\n3 Nɔvi lɔlɔ̃tɔwo, nyemete ŋu ƒo nu na mi abe ame siwo tsi le Gbɔgbɔ me ene o,\nke boŋ abe vidzĩwo, ame siwo mede ŋgɔ le kristotɔwo ƒe agbenɔnɔ me o eye wogale\nagbe le ŋutilã me abe ame siwo menye kristotɔwo o ene. 2 Le esia ta nyemate ŋu ana\nnuɖuɖu sesẽ mi be miaɖu o, ke boŋ notsi ko mana mi, elabena miaƒe dɔgbowo metsi\natu nuɖuɖu sesẽ o. Va se ɖe fifia hã la, notsi koe wòle be mianɔ nonom. 3 Elabena\nva se ɖe fifi hã la, miegale ko abe ɖeviwo ene le kristotɔwo ƒe agbenɔnɔ me. Nu sia\nnu si dze mia ŋu le miewɔna ke menye ɖe Mawu ƒe didi dzi o. Nu si tututu fia be\nmieganye ɖeviwo ko lae nye ale si miema ɖe hatsotso vovovowo me eye dzre,\nŋuʋaʋã kple liʋiliʋĩlilĩ sɔŋ xɔ aƒe ɖe mia me. Le nyateƒe me la, miaƒe nuwɔnawo dze\nko abe ame siwo menya Aƒetɔ la kura o la tɔ ene. 4 Mikpɔ ɖa, mia dometɔ aɖewo le\ngbɔgblɔm be yewoe nye Paulo ƒe amewo, bubuwo hã be yewoe nye Apolo\nyomedzelawo, ale miema Kristo ƒe ha la ɖe akpa eve me. Ðe miaƒe nuwɔna sia mesɔ\nkple Trɔ̃subɔlawo tɔ oa?\n5 Ke ame ka tututue nye Apolo alo nye Paulo ŋutɔ, be mianɔ dzre wɔm ɖe\nmía ta? Mawu ƒe dɔla maɖinu siwo wòna ŋutete tɔxɛ aɖewo ko míenye eye to míaƒe\ndɔwɔwɔwo me la, miexɔ Mawu dzi se. 6 Dɔ si Mawu de asi nam koe nye be mado\nnuku la ɖe miaƒe dziwo me, eye Apolo hã ƒe dɔe nye be wòade tsi nukuawo. Ke\nMawu ŋutɔe na be nukuawo tsi eye wotse ku le miaƒe dziwo me. 7 Nukudola kple\name si de tsi nukuawo la ƒe dɔ mele vevie abe Mawu, ame si na be nukuawo tsi la tɔ\n8 Nye kple Apolo la, dɔ ɖeka ma ke ko wɔm míele. Taɖodzinu ɖeka koe le\nmía si, ke Mawu axe fe na mía dometɔ ɖe sia ɖe le ale si wòdo vevi ɖe eƒe dɔ ŋu la\nnu. 9 Mawu ƒe hadɔwɔlawo ko míenye, ke miawoe nye Mawu ƒe agble kple eƒe xɔ si\nwòtu, menye nye kple Apolo tɔwoe mienye o.\n10 Le eƒe dɔmenyo manyagblɔ ta la, Mawu na xɔtutu ƒe aɖaŋum eye nye hã\nmedze agbagba ɖo gɔme ɖokpe anyi, ke Apoloe va tu xɔa yi edzi. Ele be ame si le\nxɔa tum ɖe gɔmeɖokpea dzi la nakpɔ egbɔ be yetui nyuie. 11 Elabena ame aɖeke\nmate ŋu aɖo gɔmeɖokpe bubu aɖeke anyi si to vovo tso esi li xoxo, si nye Yesu\nKristo la gbɔ o. 12 Gake xɔtunu vovovowo li si woate ŋu atsɔ atu xɔe ɖe\ngɔmeɖokpea dzi. Ame aɖewo tua xɔ kple sika, klosalo alo kpe xɔasi bubuwo, ame\nbubuwo hã tsɔa ati, aɖa alo be gɔ̃ hã tua xɔe. 13 Ke ele be ame sia ame naɖo ŋku\nedzi be, ne Kristo ƒe ʋɔnudrɔ̃ŋkeke la ɖo edzi la, woado xɔtunu vovovoawo kpɔ.\nWoatsɔ dzo ado ame sia ame ƒe dɔwɔna kpɔ, akpɔe ɖa be eƒe dɔ la anɔ te mahã? 14\nAme siwo ƒe dɔ mefia le dzo me o la, axɔ wo ƒe fetu. 15 Ke ne ame aɖe ƒe xɔ fia le\ndzoa me la ekema ebu nu gã aɖe, gake woaɖe eya ŋutɔ abe ame si woɖe le dzobibi\n16 Ðe mienyae bena, Mawu ƒe xɔe mienye eye Mawu ƒe Gbɔgbɔ le mia me\noa? 17 Ne ame aɖe katse, do ŋunyɔ eye wògblẽ Mawu ƒe aƒe sia la, Mawu hã atsrɔ̃\name ma enumake. Elabena, Mawu ƒe aƒe la nye teƒe kɔkɔe si me ɖiƒoƒo aɖeke mele o\neye miawo tututue nye aƒe sia.\n18 Mikpɔ nyuie be miaganɔ mia ɖokuiwo flum o. Ne mia dometɔ aɖe bu be\nyenyaa nu ŋutɔ le amewo ƒe nukpɔkpɔ nu la, ekema ele be wòawɔ eɖokui bometsilae\nhafi ate ŋu anye nunyala vavãtɔ tso dziƒo. 19 Elabena xexe sia me ƒe nunyawo katã\nnye bometsitsi le Mawu ƒe ŋkume. Nu sia tututue woŋlɔ ɖe Hiob ƒe agbalẽ me be,\n“Mawu tre mɔ na amegbetɔ kple eya amegbetɔ ŋutɔ ƒe nunya” 20 Wogagblɔe na mí\nle Psalmowo ƒe agbalẽ hã me be, “Aƒetɔ la nyae be amegbetɔwo ƒe susuwo katã le\nwodzoe abe ɖetifu ko ene.”\n21 Eya ta nɔviwo, miganɔ dadam ɖe mia nɔewo dzi o, elabena Mawu tsɔ nu\nsia nu si hiã mi la na mi xoxo. 22 Etsɔ Paulo, Apolo kple Kefa na mi be woakpe ɖe\nmia ŋu. Mawu gatsɔ xexeame blibo, agbe, ku, egbe ŋkeke kple etsɔ si gbɔna la hã na\nmi. 23 Nu siawo katã nye mia tɔ, eye miawo hã mienye Kristo tɔ eye Kristo hã nye\nKristo ƒe Apostolowo\n4 Eya ta ele be miakpɔ Apolo kple nye Paulo ŋutɔ abe Kristo ƒe subɔlawo ko\nene. Míaƒe dɔe nye be míaɖe Mawu ƒe nu ɣaɣlawo ɖe go eye to esia me la míahe\nyayra geɖe vɛ na amewo. 2 Nu si le vevie na dɔla enye be, wòakpɔ egbɔ be yewɔ\nye ƒe aƒetɔ ƒe gbe dzi pɛpɛpɛ. 3 Ke ame aɖe abia be, ɖe nye Paulo hã mewɔ dɔ abe\ndɔla nyui enea? Esia menye nya si ɖea fu na nye susu o. Nyemetsɔ ɖeke le nu si\nmiawo alo ame bubu aɖewo buna le nye dɔwɔwɔ ŋu la me o. Azɔ hã nyemeka ɖe\nnye ŋutɔ nye nyametsotso hã dzi le nya sia me o. 4 Togbɔ be nye dzitsinya meɖea fu\nnam o hã la, esia mefia kokoko be mele nye dɔ wɔm abe ale si dze ene o. Mawu\nŋutɔ koe ate ŋu ana nyametsotso le nye dɔwɔna ŋu, be mewɔe nyuie alo nyemewɔe\nnyuie o. 5 Eya ta nɔvinyewo, mikpɔ nyuie be miaganɔ nya me tsom le ame aɖe ƒe\ndɔwɔwɔ ŋuti, hafi Aƒetɔ la nava, be ewɔe nyuie alo mewɔe nyuie o. Ne Aƒetɔa ŋutɔ\nva la, eƒe kekeli gã la aklẽ ɖe ame sia ame dzi gãa ale be nu si mía dometɔ ɖe sia ɖe\nnye tututu le eƒe dzime la adze nyuie. Ale ame sia ame anya taɖodzinu si tututu nɔ\nmía si hafi míenɔa kutri kum ɖe Aƒetɔ ƒe dɔa ŋu. Eye Mawu ŋutɔ ana kafukafu si dze\nla ame sia ame le ɣemaɣi me.\nMigade vovototo amewo me o\n6 Ðe ko metsɔ Apolo kple nye ŋutɔ le kpɔɖeŋu ɖom na mi be maɖe nu si gblɔm\nmele la me na mi nyuie, ale bena miagade vovototo amewo me o. Migado vivi ɖe\nmawudɔwɔla ɖeka hã ŋu wu bubuawo o. 7 Nɔvinyewo, nu ka ta kura, miele mia\nɖokuiwo dom ɖe dzi hlodzoo ale? Nu ka kurae le mia si si menye Mawue na mi o?\nKe ne mielɔ̃ ɖe edzi be nu siwo katã le mia si la nye nunana tso Mawu gbɔ la, ekema\nnu ka tae miele wɔwɔm abe ɖe miede ŋgɔ fũ ŋutɔ eye mia ŋutɔwo ƒe agbagbadzedze\ntae miezu ame alea ene?\n8 Edze nam abe miebuna be yewoƒe asi su gbɔgbɔmenuɖuɖu siwo hiã mi la\nkatã dzi xoxo ene. Miewɔ mia ɖokuiwo abe ame siwo naneke megahiã o, ame siwo\nɖi ƒo le gbɔgbɔ me la ene. Ẽ, miezu abe fia gã hotsuitɔ siwo bɔbɔ nɔ woƒe\nfiazikpuiwo dzi hele mí ame mamlɛawo kpɔm ɖo ɖa ene! Nenye ɖe miezu fiawo\nvavã eye miebɔbɔ nɔ miaƒe fiazikpuiwo dzi la, anye ne enyo ŋutɔ hafi. Elabena\nne ɣeyiɣi sia ɖo la, miakpɔe be míawo hã míabɔbɔ nɔ míaƒe fiazikpuiwo dzi aɖu fia\nkpli mi. 9 Êeaɖewoɣi la edzena nam abe ɖe Mawu wɔ mí apostolowo abe ame\nmamlɛatɔwo ene. Míedzena abe ame siwo wotso kufia na hekplɔ yina wuwu ge la\nene eye míezu nukpɔkpɔ na mawudɔlawo kple amegbetɔwo siaa.\n10 Le Kristo ta la, míezu abe bometsilawo ene, ke miawo mienye kristotɔ\nnunyalawo. Míegbɔdzɔna le ŋutilã me, gake ŋusẽ le miawo ya ŋu. Wobua mi nyuie,\nke míawo la míezu ame ɖigbɔ̃wo ɖeɖe ko. 11 Va sa ɖe fifi laa hã la, dɔ le mía wum,\ntsikɔ hã le mía wum eye míekpɔ awu vuvu tete hã ado be vuvɔ nagawɔ mí o. Eye esi\naƒe aɖeke mele mía si o ta la, wotua asi mí tso afii yi afi mɛ. 12 Míawo ŋutɔwo\nmíetsɔ asi wɔ dɔ kple kutrikuku be míakpɔ mía ɖikuiwo dzii. Míeyraa ame siwo ƒoa\nfi de mí la eye míegbɔa dzi ɖi blewu na míaƒe futɔwo. 13 Ne ame aɖe gblɔ nya vɔ̃ɖi\ntso mía ŋu hã la, míewɔa dzre kplii o. Ke esiawo katã meɖe vi aɖeke o elabena va\nse ɖe fifia hã la amewo mebua mí o. Míele ko abe aɖukpodzinu si ŋu ŋudɔwɔnu\naɖeke kura mele o la ene.\n14 Menye ɖe mele nu siawo ŋlɔm ɖo ɖe mi be ŋu nakpe mi o, ke boŋ be\nmaka mo na mi eye maɖo aɖaŋu na mi abe vinye lɔlɔ̃awo ene. 15 Elabena, togbɔ be\name akpe ewo gɔ̃ hã afia nu mi tso Kristo ŋu hã la, nye koe nye mia fofo. Nyee nye\name si to nyanyui la gbɔgblɔ na mi eye to esia me la mehe mi va Kristo gbɔe. 16\nEya ta mele kuku gã aɖe ɖem na mi bena, miato nye afɔtoƒe, eye miawɔ nu si\n17 Esia tututu tae mele Timoteo ɖom ɖe mi be wòava kpe ɖe mia ŋu. Eya hã\nnye ame siwo mehe va Kristo gbɔ la dometɔ ɖeka eye enye vinye lɔlɔ̃tɔ kple\nnuteƒewɔla vavã le Aƒetɔ la me. Timoteo sia agaɖo ŋku nu siwo katã mefiana le\nhawo katã me la dzi na mi.\n18 Menyae nyuie be, dadagbɔgbɔ yɔ mia dometɔ aɖewo me eye miele\ngbɔgblɔm gɔ̃ hã be nyemate ŋu ava he nya ɖe yewo ŋu o. 19 Ne Aƒetɔ la lɔ̃ la, mava\nmia gbɔ kpuie eye nyemegbɔna be mava nya nu siwo gblɔm dadala siawo le la\nɖeɖeko o, ke boŋ be manya afi si wokpɔ ŋusẽ hã tsoe hafi le nyawo gblɔm.\n20 Mawufiaɖuƒe la me nɔnɔ menye nu kpoloe ƒoƒo wònye o, ke boŋ enye\nagbenɔnɔ le Mawu ƒe ŋusẽ me. 21 Kae adze mia ŋu wu, be mava mia gbɔ kple\nameƒoti loo alo be mava le lɔlɔ̃ kple tufafa me?\nPaulo de se be woanya ahasitɔ la le hamea me\n5 Busunya si dzɔ le mia dome lae nye be, miaƒe hametɔ aɖe xɔ fofoa srɔ̃. Nya\nsia ɖi hoo eye ame sia ame le nu ƒom le eŋu. Nu sia nye busunu ale gbegbe be\nmedzɔna le Trɔ̃subɔlawo gɔ̃ hã dome o.\n2 Ke esi nu sia ƒomevi le edzi yim le mia dome la, ɖe miegale mia ɖokuiwo\nbum be yewode ŋgɔ le gbɔgbɔ mea? Ðe wòle be mialé blanui afa konyi ŋukpetɔe eye\nmiaɖe ame sia le ha la me enumake!\n3 Togbɔ be nyemele mia gbɔ le afi ma o hã la, mebua tame vevie le nu sia\nŋu, eye le Yesu Kristo ƒe ŋkɔ me la meɖo kpe nu si wòle be miawɔ la dzi, abe ɖe\nmele mia dome ene. 4 Miyɔ hame takpekpe gã, eye miaɖe ame sia ɖa le hamea me.\nYesu Kristo ƒe ŋusẽ kple nye gbɔgbɔ anɔ mia dome le takpekpea me. 5 Minya ame\nsia tsɔ de asi na Abosam be wòahe to nɛ vie le ŋutilã me, ale be to esia me la ɖewohĩ\neƒe luʋɔ akpɔ ɖeɖe ne Aƒetɔ Yesu Kristo gatrɔ va.\n6 Enye nublanui ŋutɔ be, togbɔ be nu dziŋɔ sia le edzi yim le mia dome hã la,\nmiegale mia ɖokuiwo bum ame kɔkɔewoe. Mienyae be, “Deku ɖekae gblẽa bubuawo\nkatã oa?” Eye ne mieɖe mɔ be ame ɖeka nawɔ nu vɔ̃ sia ɖe, magblẽ nu le ame\nbubuwo hã ŋu oa? 7 Miɖe ame vɔ̃ɖi sia ɖa le mia dome, bena miaƒe ŋkɔ nagagblẽ o\neye mianɔ dzadzɛ. Miɖo ŋku edzi be, wowu Kristo, ame si nye Mawu ƒe Alẽvi la,\nabe ŋutitotoŋkekenyui ƒe vɔsalẽvi ene na mí. 8 Eya ta mina míaɖu nu, ano nu le\nKristo me bena míatsi nyuie le kristotɔgbenɔnɔ me, eye míaɖe asi le agbe vlo siwo\nmíenɔna tsã la ŋu, adzudzɔ fuléle kple tamesesẽwɔwɔ. Boŋ la, mina be, bubu,\nnyateƒetoto kple nu si le eteƒe la nanye míaƒe gbe sia gbe nuɖuɖu kple nunono.\n9 Le nye agbalẽ si meŋlɔ na mi do ŋgɔ me la, megblɔ na mi be, migade ha\nkple ahasiwɔlawo o. 10 Ke menye Trɔ̃subɔla siwo nye ahasiwɔlawo, ŋubiãlawo,\nfiafitɔwo kple legbasubɔlawo la mewɔnɛ o. Zi ale si miele xexeame ko la, miate ŋu\naɖe mia ɖokuiwo ɖe aga le ame siawo gbɔ o. 11 Nu si mewɔnɛ enye be, migade ha\nkple ame siwo le wo ɖokuiwo yɔm be kristotɔwo, gake woganye ahasiwɔlawo,\nŋubiãlawo, amebalawo, legbasubɔlawo, ahanomunɔwo kple dzrewɔlawo o. Migaɖu\nnu kple ame siawo ƒomevi gɔ̃ hã o. 12 Menye míaƒe dɔ wònye be míadrɔ̃ ʋɔnu ame\nsiwo menye hametɔwo alo kristotɔwo o, gake enye míaƒe dɔdeasi vevi aɖe be míadrɔ̃\nʋɔnu hametɔwo, aka mo eye míahe to na ame siwo le nu vɔ̃ɖi wɔm. 13 Mawu ŋutɔ\nkoe adrɔ̃ ʋɔnu ame siwo mele kristoha la me o. Ke ele be miawo ŋutɔ miakpɔ nya sia\ngbɔ eye miaɖe ame sia ɖa le hamea me kokoko.\nWomakplɔ nɔvi xɔsetɔ ayi dzimaxɔsetɔwo ƒe ʋɔnui o\n6 Nɔvinyewo, nu ka ta, ne masɔmasɔ aɖe dzɔ le mi kristotɔwo dome la, mietsɔa\nnya la yia fia alo dukɔa ƒe ʋɔnudrɔ̃ƒe be Trɔ̃subɔlawo nadrɔ̃ na mi esi wòle be miayi\nkristotɔwo boŋ gbɔ? 2 Ðe mienyae bena, gbe ɖeka la, mí kristotɔwoe aɖu fia ɖe\nxexeame blibo dzi eye míadrɔ̃ ʋɔnu xexeametɔwo o mahã? Nu ka ta miate ŋu adzra\nnya viviwo ɖo le mia nɔewo dome o? 3 Alo mienya be gbe aɖe gbe la, mí\nkristotɔwoe adrɔ̃ ʋɔnu mawudɔla siwo le dziƒo gɔ̃ hã, eye miaxe fe na wo dome ɖe\nsia ɖe abe ale si dze ene oa? Eya ta nɔviwo, ele be miawo ŋutɔ miate ŋu adzra mia\nnɔewo dome ɖo bɔbɔe le anyigba sia dzi. 4 Nu ka ta wòhiã be miatsɔ miaƒe nyawo\nayi na Trɔ̃subɔlawo be woadrɔ̃ na mi? 5 Mele nya siawo gblɔm kple susu be ŋu\nnakpe mi. Ðe miele gbɔgblɔm be le miaƒe ha bliboa me la, ame aɖeke kura meli si si\nsusu le ale be wòate ŋu awɔ nya siawo ŋutidɔ na mi oa? 6 Ke nu ka ta wòle dzɔdzɔm\nle mia dome be Kristo natsɔ nya ɖe nɔvia kristotɔ bubu ŋu le Trɔ̃subɔlawo, ame siwo\nmenya Mawu o la gbɔ? 7 Esi mietsɔ nya ɖe mia nɔewo ŋu le ʋɔnu ɖeɖe dza fia be\nwoɖu mia dzi xoxo. Nu ka wɔ miaɖe mɔ be woada vo ɖe mia ŋu boŋ o? Nu ka ta\nmiaɖe mɔ be woaba mi boŋ o? 8 Ewɔ nublanui ŋutɔ be miawo boŋue le nu vlowo\nwɔm. Miele amebaba dzi ɣesiaɣi eye esi gavlo wue nye be miewɔa nu siawo ɖe mia\nnɔvi kristotɔwo kekeake hã ŋu.\nAgbe vlo nɔlawo manyi mawufiaɖuƒe ƒe dome o\n9 Ðe mienyae be ame vɔ̃ɖiwo manyi mawufiaɖuƒe la ƒe dome oa? Migana woable mi\no. Ahasiwɔlawo kple Trɔ̃subɔlawo, matrewɔlawo kpakple ŋutsu siwo dɔna kple ŋutsu\nbubuwo, 10 fiafitɔwo kple ŋubiãlawo kple ahamulawo, ameŋunyagblɔlawo kple\namebalawo la, womanyi mawufiaɖuƒe la ƒe dome o. 11 Tsã la, mia dometɔ aɖewo ƒe\nagbenɔnɔ sɔ pɛpɛpɛ kple ame baɖa siawo tɔ. Ke fifia la, woklɔ miaƒe nu vɔ̃wo katã\nɖa le mia ŋu, eye le nu si Aƒetɔ Yesu Kristo kple Mawu ƒe Gbɔgbɔ la wɔ na mi ta la,\nMawu xɔ mi miezu eƒe ame tɔxɛwo. 12 Mia dometɔ aɖewo le gbɔgblɔm be, mɔɖeɖe\nli be yewoate ŋu awɔ nu sia nu faa, ne Aƒetɔ Yesu mede se tɔxɛ aɖeke ɖe wo nu o.\nEsia anya nɔ eme alea, gake menye nu sia nu wɔwɔe nyona na ame o. Ame ate ŋu\nawɔ nu sia nu faa ne mɔɖeɖe li, gake menyo be ame nazu kluvi na naneke kura o.\n13 Ele eme be Mawu wɔ ƒodo na mí be míaɖu nu, gake menye esia tae wòle\nbe ame naɖu nutsu o. Le nyateƒe me la, miganɔ bubum be nuɖuɖu le vevie akpa o,\nelabena gbe ɖeka la, Mawu le nuɖuɖu kple míaƒe ƒodowo siaa ɖe ge ɖa. Medi be\nmianya nyuie hã be, ahasiwɔwɔ menyo le mɔ aɖeke nu o. Menye esia tae wowɔ\nmíaƒe ŋutilã sia ɖo o, ke boŋ ɖe wowɔe na Aƒetɔ la, eye enye Aƒetɔ la ƒe didi vevie\nbe ye ŋutɔ yeava nɔ miaƒe ŋutilãwo me. 14 Gbe ɖeka la Mawu afɔ miaƒe ŋutilã ɖe\ntsitre tso ame kukuwo dome, abe ale si tututu wòfɔ Aƒetɔ Yesu Kristo ɖe tsitre tso\name kukuwo dome ene. 15 Alo mienye be miaƒe ŋutilãwo nye Aƒetɔ Yesu Kristo ƒe\nŋutilã ƒe akpa vovovowo oa? Ne ele alea la, ekema ɖe wònyo be miatsɔ Kristo ƒe\nŋutilã ade ha kple gbolowoa? Gbeɖe, mele be wòanɔ alea o!\n16 Ðe mienyae be ame si de ha kple gbolo aɖe la zu ŋutilã ɖeka kplii oa?\nElabena wogblɔe be, “Wo ame evea woazu ŋutilã ɖeka.” 17 Ke ame si tsɔ eɖokui lé\nɖe Aƒetɔ la ŋu la, eya kplii wozu ɖeka le gbɔgbɔ me.\n18 Le esia ta mele gbe tem ɖe edzi na mi be miadzudzɔ ahasiwɔwɔ. Elabena\nahasiwɔwɔ nye nu vɔ̃ si ƒoa ɖi ame ƒe ŋutilã. Eya ta ne miewɔ nu vɔ̃ sia la, miawo\nŋutɔwo koe akpe fu. 19 Nu ka tae va se ɖe fifia hã la mienya kpɔ be miaƒe ŋutilã nye\nGbɔgbɔ Kɔkɔe si Mawu na mi la ƒe nɔƒe eye wòle mia me ɣesiaɣi o mahã? Miawo\nŋutɔ ƒe ŋutilãwo menye mia tɔ o. 20 Elabena Mawu ƒle mi ho gã aɖe. Eya ta, miwɔ\nmiaƒe ŋutilã ƒe akpa sia akpa ŋutidɔ hena Mawu ƒe dodoɖedzi kple kafukafu elabena\nNya tso srɔ̃ɖeɖe ŋu\n7 Nya siwo miebiam le agbalẽ si mieŋlɔ ɖo ɖem me la ƒe ŋuɖoɖo enye be, ne\nŋutsu aɖe meɖe srɔ̃ o la, megblẽ naneke o. 2 Gake, zi geɖe, le ahasiwɔwɔ ta la, enyo\nbe ame naɖe srɔ̃, ŋutsu ɖe sia ɖe kple etɔ; nenema kee nye nyɔnu ɖe sia ɖe hã, ale be\name aɖeke nagawɔ nu vɔ̃ o.\n3 Ele na srɔ̃ŋutsu be wòakpɔ egbɔ be yemegblẽ ye srɔ̃ ɖi le go aɖeke me o\neye srɔ̃nyɔnu hã nawɔ nenema pɛpɛpɛ. 4 Ne nyɔnu ɖe srɔ̃ ko la, ekema megakpɔ\nŋusẽ ɖe eƒe ŋutilã dzi o, ke boŋ srɔ̃a hã kpɔ ŋusẽ ɖe edzi eye nenema ke srɔ̃nyɔnu hã\nkpɔ ŋusẽ ɖe ŋutsua ƒe ŋutilã dzi, ale ŋutsua mate ŋu awɔ nu si dze eya ŋutɔ ɖeɖe ko\n5 Eya ta srɔ̃tɔwo nakpɔ egbɔ be yewomegblẽ yewo nɔewo ɖi o, negbe wo\name eve la wowɔ ɖoɖo tɔxɛ be yewoakpɔ ɣeyiɣi ado gbe ɖa. Emegbe la mite kpe be\nSatana nagate mi akpɔ le ɖokuidzimaɖumaɖu ta o. 6 Mele esia gblɔm abe mɔnana\nene ke menye abe sedede ene o. 7 Anye nye didi be ŋutsuwo katã nanɔ abe nye ene.\nGake ŋutsu ɖe sia ɖe kple nunana si wòxɔ tso Mawu gbɔ, ame ɖeka xɔ nunana sia\neye ame bubu xɔ nunana kemee. 8 Eya ta magblɔ na trewo kple ahosiwo be woanɔ\nanyi srɔ̃maɖemaɖee abe nye ŋutɔ ene. 9 Gake, ne ame aɖe mate ŋu aɖu eɖokui dzi o\nla, ekema neɖe srɔ̃ elabena enyo be woaɖe srɔ̃ wu be woayɔ fũu kple fieŋufieŋu. 10\nKe mele se sia dem na srɔ̃tɔwo, menye nyee le sea dem o, ke boŋ Aƒetɔ lae be,\nsrɔ̃nyɔnu mekpɔ mɔ agbe srɔ̃ŋutsua o. 11 Ke ne egbee la, ele nɛ be wòanɔ tre alo\nwòatrɔ ayi aɖawɔ ɖeka kple srɔ̃ŋutsua. Nenema ke srɔ̃ŋutsu hã mekpɔ mɔ agbe\n12 Azɔ nye ŋutɔ medi be maɖo aɖaŋu aɖe na mi; esia menye Aƒetɔ la ƒe\nsedede o, gake edze nam abe enyo ene. Eyae nye be, ne kristotɔ aɖe srɔ̃nyɔnu menye\nkristotɔ o, gake nyɔnua lɔ̃ be yeanɔ egbɔ la, ŋutsua megaɖe asi le eŋu o. 13 Nenema\nke, ne nyɔnu kristotɔ aɖe srɔ̃ŋutsu menye kristotɔ o gake wòlɔ̃ be nyɔnua nanɔ ye\ngbɔ la nyɔnua hã megagbee o. 14 Elabena srɔ̃ŋutsu si mexɔ se o la ŋuti kɔ le\nsrɔ̃nyɔnua ta eye nenema ke srɔ̃nyɔnu si mexɔ se o la hã ŋuti kɔ le srɔ̃ŋutsua ta.\nNemenye nenema o la mia viwo anye nu makɔmakɔwo, gake esi wòle alea ta la, wo\nŋuti kɔ. 15 Ke ne srɔ̃tɔ si mexɔ se o la dzo la, neyi fãa. Elabena sea aɖeke mebla\nsrɔ̃ŋutsu alo srɔ̃nyɔnu si xɔse la le nya sia me o; Mawu yɔ mí be míanɔ anyi le\nŋutifafa me. 16 Srɔ̃nyɔnu, ale ke nèwɔ nya be àte ŋu aɖe srɔ̃wò ŋutsu? Alo wò\nsrɔ̃ŋutsu, ale ke nèwɔ nya be àte ŋu aɖe srɔ̃wò nyɔnu?\n17 Le esiawo katã wɔwɔ me la, ame sia ame nakpɔ egbɔ be yewɔ ɖe Mawu ƒe\nɖoɖo dzi le srɔ̃ɖeɖe me loo alo le trenɔnɔ me eye nu sia nu si Mawu na ame aɖe la,\nwòaxɔe kple dzi faa. Hamewo katã nawɔ ɖe sedede vevi siawo dzi.\n18 Le kpɔɖeŋu me, ne wotso aʋa na ŋutsu aɖe le Yudatɔwo ƒe kɔnu nu hafi\nwòtrɔ zu kristotɔ la, amea megatsi dzi le eŋu kura o. Nenema ke ne wometso aʋa na\name aɖe hã o la, eya hã megatsi dzi be ele be yeatso aʋa kokoko o.\n19 Elabena kɔnu sia wɔwɔ mele vevie kura le kristotɔgbenɔnɔ me o. Nu si le\nvevie enye be kristotɔ nakpɔ egbɔ be yele Mawu ƒe sewo dzi wɔm eye be Mawu\nnakpɔ ŋudzedze le ye ŋu ɣesiaɣi. 20 Ame sia ame nanɔ nɔnɔme si me wònɔ hafi\nMawu yɔe, ne enye aʋatsotso alo aʋamatsomatsotɔ. 21 Ne ènye kluvi hafi zu kristotɔ\nla, mègana wòaɖe fu na wò o. Gake ne èkpɔ mɔnu be nazu ablɔɖevi la, mègana\nwòato ŋuwò o. 22 Kluvi si trɔ zu kristotɔ la zu Kristo ƒe agblɔɖevi eye wòvo tso nu\nvɔ̃ ƒe asi sesẽ la te. Ke ne ènye ablɔɖevi hafi zu kristotɔ la, nyae be yezu Kristo ƒe\nkluvi azɔ. 23 Yesu Kristo ƒle mi eye wòxe fe ɖe mia ta keŋkeŋ eya ta miezu etɔ eye\nle esia ta migawɔ mia ɖokuiwo abe kluviwo ene na amegbetɔwo kple xexe sia me\nnuwo o. 24 Eya ta nɔvi lɔlɔ̃tɔwo, ale si ame sia ame nɔ hafi zu kristotɔ ko la, nenɔ\nnenema elabena azɔ la Aƒetɔ la li kplii eye wòakpe ɖe eŋu le nu sia nu me.\n25 Azɔ maɖo miaƒe biabia evelia ŋu na mi. Miele biabiam be, nu ka yewoawɔ\nkple ɖetugbi siwo meɖe srɔ̃ haɖe o la hã? Ðe woaɖe mɔ na wo be woaɖe srɔ̃ faa hã?\nLe nyateƒe me la, nyemexɔ sedede tɔxɛ aɖeke tso Aƒetɔ la gbɔ le nya sia ŋu o. Ke\nMawu ŋutɔ na susum be mawɔ eŋutidɔ eya ta magblɔ nu si nye ŋutɔ mebu le nya sia\nŋu la na mi.\n26 Eyae nye be, le fukpekpe geɖe si le mí kristotɔwo dzi vam le egbe\nŋkekewo me ta la, anyo be ame sia ame nanɔ anyi be ale si wole fifia ene. 27 Ne èɖe\nsrɔ̃ la mègagbee o. Ne meɖe srɔ̃ haɖe o la megaɖe o. 28 Ke ne èɖe srɔ̃ la mèwɔ nu\nvɔ̃ o, eye ne ɖetugbivi dza ɖe srɔ̃ la, mewɔ nu vɔ̃ o. Gake ame siwo ɖe srɔ̃, woaɖo go\nfuɖename geɖewo le agbe sia me, nukpekpeame siawo mee medi be maɖe mi tsoe.\n29 Nɔviwo nu si gblɔm mele lae nye be; Êeyiɣi la le kpuie. Eya ta tso azɔ dzi\nla, ame siwo si srɔ̃ le la, nanɔ agbe abe srɔ̃ ɖe mele wosi o ene.\n30 Ame siwo le nu xam la nanɔ abe ɖee womele nu xam o ene,\ndzidzɔkpɔlawo abe ɖe womele dzidzɔ kpɔm o ene eye ame siwo ƒle nuwo kɔ ɖi la\nabe nuawo menye wotɔ o ene. 31 Nenema ke ame siwo wɔ xexe sia me nuwo ŋuti dɔ\nabe ɖe wometsɔ ɖeka le xexemenuwo me o ene. Elabena xexe sia me abe ale si wòle\nfifia ene la nu ava yi kpuie.\n32 Migatsi dzi ɖe naneke ŋu o. Ne srɔ̃ mele ŋutsu aɖe si o la, ekema ekpɔa\nvovo ɖe Aƒetɔ ƒe dɔ ŋu nyuie, eye wòdina ɣesiaɣi be yeƒe agbe nadze Aƒetɔ ŋu. 33\nKe srɔ̃tɔ ya mate ŋu awɔ alea o, elabena agbe sia me ƒe hloloetsotso xɔa eƒe ɣeyiɣi,\neye eƒe didi koe nye be yeadze ye srɔ̃ ŋu ɣesiaɣi. 24 Ale eƒe dzi ƒe didiwo ma ɖe\nakpa gã eve me. Alea ke wònɔna na ɖetugbi si le atsuƒe hã. Eƒe susu katã nɔa srɔ̃a,\nviawo kple aƒemedɔwo ŋu ɣesiaɣi ale vovo menɔa eŋu kura na Mawu ƒe dɔ o. Ke\nnyɔnu si mele atsuƒe o la ƒe didi katã koe nye be yeawɔ dɔ na Aƒetɔ ɣesiaɣi.\n35 Menye ɖe mele nya siawo gblɔm be maɖe dzi le mia ƒo le srɔ̃ɖeɖe ŋu o, ke\nboŋ be makpe ɖe mia ŋu. Medi be miadze agbagba awɔ nu sia nu si ana be miate ŋu\nasubɔ Mawu nyuie la eye miagaɖe mɔ na nu kukluiwo be woaxe mɔ na mi o.\n36 Ne mia dometɔ aɖe kpɔe be trenɔnɔ menyo na ye o, elabena yemetea ŋu\nɖua ye ɖokui dzi nyuie o la, ekema enyo be wòaɖe srɔ̃. Esia menye nu vɔ̃ o. 37 Gake\nne ame aɖe ya, tea ŋu ɖua eɖokui dzi nyuie eye le esia ta wòɖoe be yemaɖe srɔ̃ o la,\newɔe nyuie. 38 Eya ta nɔviwo, minyae be, ne ame aɖe ɖe srɔ̃ la, mewɔ nu gbegblẽ o\neye ne ame bubu hã meɖe srɔ̃ o la, etɔ kura ganyo wu.\n39 Srɔ̃nyɔnu kple srɔ̃ŋutsu le ɖeka zi ale si wole agbe. Ke ne ŋutsua ku la\nekema nyɔnua kpɔ mɔ aɖe ŋutsu bubu le Aƒetɔ la ƒe ɖoɖo nu. 40 Ke le nye nukpɔkpɔ\nnu la, meka ɖe edzi be ne nyɔnu ahosia megaɖe srɔ̃ bubu kura o la, anyo nɛ wu.\nMeka ɖe edzi be Mawu ƒe Gbɔgbɔe le aɖaŋu sia ɖom na mi to dzinye.\nNu siwo wotsɔ sa vɔe na trɔ̃wo ɖuɖu\n8 Miaƒe biabia bubu hã ku ɖe nuɖuɖu siwo woɖa hena trɔ̃wo kple legbawo\nla ɖuɖu ŋu. Mia dometɔ ɖe sia ɖe le gbɔgblɔm be yeƒe susu le nya sia ŋue nye\nnyuitɔ. Miɖo ŋku edzi be nu si le vevie na hamea tutuɖo lae nye lɔlɔ̃ ke\nmenye ɖokuidodoɖedzi be menye esia kple ekemɛ o. 2 Ne ame aɖe susu be yenya nu\nsia nu la, eƒe numanyamanya boŋ ɖem fia wòle nublanuitɔe. 3 Ame si lɔ̃a Mawu le\nanukware me la, eyae Mawu naa nunya vavãe.\n4 Mina míatrɔ ɖe nya la gbɔ azɔ. Eyae nye enyo be kristotɔ naɖu nuɖuɖu si\nwoɖa hena trɔ̃wo kple legbawo loo alo menyo be wòaɖui oa? Mí katã míenyae kɔtee\nbe Mawu gbagbe ɖeka pɛ koe li. Legbawo la, menye mawu wonye o. 5 Gake ame\naɖewo ya xɔe se be mawu bubuwo hã gale dziƒo kple anyigba dzi fũ. 6 Ke míawo ya\nmíenyae be Mawu Fofo ɖeka koe li, ame si wɔ xexeame eye wòwɔ mí míenye\nviawo. Míenyae hã be Aƒetɔ ɖeka koe li si nye Yesu Kristo ame si wɔ nu sia nu le\nxexeame eye wòna agbe mí. 7 Ke nublanuitɔe la, kristotɔ aɖewo menya esia o.\nWobuna be legbawo hã nye nu gbagbewo eye woxɔe se be mawu gbagbewoe wotsɔa\nnuɖuɖu sia nana abe vɔse ene. Eya ta ne kristotɔ siawo ɖu legbawo ƒe vɔsanuɖuɖu la,\neɖea fu na woƒe dzitsinya vevie. 8 Nɔviwo, minyae nyuie be Mawu ya metsɔ ɖeke le\neme ne mieɖu nuɖuɖu sia tɔgbi loo alo mieɖui o. Ame si ɖui kple ame si meɖui o la\nkatã sɔ le Mawu ƒe ŋkume: ɖeke menyo wu nɔvia o. 9 Ke ne ame aɖe kpɔ be ne\nyeɖu nuɖuɖu sia tɔgbi la, anye nuɖiaɖia na kristotɔ bubu si ƒe dzixɔse meli ke nyuie\no eye wòana ame sia nawɔ nu vɔ̃ la, ekema anyo be megaɖui o.\n10 Nu si adzɔ enye be ne, kristotɔ aɖe si ƒe dzitsinya gblɔ nɛ be menyo be\nwòaɖu trɔ̃wo ƒe vɔsanuɖuɖu o, ke ame sia va kpɔ wò kristotɔ bubu nèbɔbɔ nɔ trɔ̃xɔ\nme le nu ɖum la, ana be eya hã nate kpɔ be yeaɖui. Ke ne eɖui la eƒe dzitsinya aɖe\nfu nɛ vevie eye wòagbɔdzɔ le eƒe dzixɔse me. 11 Ale wò ame si tsi le gbɔgbɔ me\nla, ƒe nuwɔna azu nuɖiaɖia gã aɖe na ame bubu si hã ta Yesu ku ɖo ke wònye vidzĩ\nle gbɔgbɔ me. 12 Enye nu vɔ̃ wɔwɔ ɖe Kristo ŋu be wò nuwɔna naɖe dziƒo na ame\nbubu be wòawɔ nu si tsi treɖe eƒe dzitsinya ŋu. 13 Eya ta, ne to trɔ̃wo ƒe\nvɔsadanuɖuɖu me, mana nɔvinye kristotɔ aɖe nazu nu vɔ̃ wɔla la, ekema nyemagaɖu\nnuɖuɖu sia tɔgbi gbeɖe o, elabena nyemedi be mana nɔvinye nawɔ nu vɔ̃ o.\n9 Ðee nyemevo oa? Menye apostoloe menye oa? Ðe nyemekpɔ Yesu míaƒe\nAƒetɔ la oa? Ðe menye miawoe nye nye dɔ si mewɔ na Aƒetɔ la ƒe metsonu oa? 2 Ne\name bubuwo mebum ɖe apostolowo me o hã la, miawo ya mienyae be apostoloe\nmenye elabena dzinyee mieto hafi zu kristotɔwo fifia. 3 Esia koe nye nya si le asinye\nna ame siwo nɔa ɖi kem kplim la.\n4 Ale ke bum miele le ŋutinye? Ðe mɔɖeɖe meli be mava dze mia gbɔ abe\napostolo bubuawo ene le nye mɔzɔzɔwo me oa? 5 Ne ɖe srɔ̃ le asinye eye eya hã nye\nkristotɔ la, ɖenyemate ŋu akplɔe ɖe asi le nye mɔzɔzɔwo me abe ale si apostolo\nbubuawo, Yesu nɔviawo kple Kefa hã wɔna ene oa? 6 Alo miesusu be nye kple\nBanabas koe anɔ fu kpem anɔ dɔ wɔm be míakpɔ mía ɖokuiwo dzi, le esime miawo\nmiele ame bubuawo dzi kpɔm nyuie ɣesiaɣi? 7 Miese kpɔ be asrafo si le aʋagbedzi\nla kpɔ eya ŋutɔ ɖokui dzi le aʋagbedzi kpɔa? Alo miese kpɔ be agbledela mekpɔ mɔ\naɖu eya ŋutɔ ƒe agblemenukuwo oa? Alo lãnyila kae mekpɔ mɔ ano nyinotsi si wòfia\ntso eƒe lã ƒe nowo me la ƒe ɖe o? 8 Menye amegbetɔwo ƒe susu ko gblɔm mele o;\nMawu ƒe se gɔ̃ hã ɖo kpe nu siawo dzi pɛpɛpɛ. 9 Elabena woŋlɔe ɖe Mose ƒe\nsegbalẽa me be, “Megabla nu na nyitsu ne ele mɔlu tugum o.” Nyitsuwo ŋue Mawu\ntsi dzi ɖoa? 10 Ðe menye míawo tae wògblɔ nya sia ɖo oa? Ẽ, míawo tae, elabena\nMawu di be yeafia be ele be woaxe fe na ame siwo le eƒe dɔ vovovowo wɔm, eye\name siwo dome wole dɔ aɖe wɔm le la, woe adzɔ ga axe fe na dɔwɔla la. Ele be\napavi siwo ŋlɔ agble me eye wodo nukuawo la nakpɔ gome nenye be\nagblemenukuawo va tsi. 11 Míedo gbɔgbɔmenuku nyuiwo ɖe mia ƒe dziwo me. Eya\nta ne míebia nuɖuɖu kple avɔtata tso mia gbɔ la, megblẽ kura o. 12 Miewɔnɛ abe ale\nsi wòdze ene na nyagblɔla bubuawo. Ke míawo la, togbɔ be ele be miakpɔ mía dzi\nhã la, míebia naneke mi kpɔ gbeɖe o. Ke boŋ míawo ŋutɔ míekpɔa mía ɖokuiwo\ndzi ɣesiaɣi. Míelĩ fe ame aɖeke kpɔ o, elabena míele vɔvɔ̃m be ne míewɔ alea la, dzi\naɖe le mia ƒo eye miagbɔdzɔ le Yesu Kristo ƒe nya si míetsɔ vɛ na mi la ŋuti.\n13 Nɔviwo, ɖe mienyae be Mawu ŋutɔ ɖe mɔ na ame siwo nɔ dɔ wɔm le\ngbedoxɔ la me be woatsɔ nunana siwo amewo tsɔ vɛ na Mawu la ƒe ɖe awɔ wo\nŋutidɔ faa oa? Ame siwo hã wɔa dɔ le Mawu ƒe vɔsamlekpui la ŋu la ɖua nuɖuɖu\nsiwo amewo tsɔ vɛ be yewoatsɔ sa vɔe na Mawu la ƒe ɖe faa. 14 Nenema ke Mawu\nde se be ame siwo dome wole mawudɔwɔm le la nakpɔ mawunyagblɔla la dzi. 15\nGake nyemebia pesewa ɖeka hã tso mia gbɔ kpɔ o. Menye ɖe mele esia gblɔ be\nmiabu be ɖe medi be miaɖo ga ɖem azɔ o. Le nyateƒe me, ne dɔ wum meku la enyo\nwu be maxɔ ga le mia si eye mabu dzidzedze gã si mekpɔna ne megblɔ mawunya na\nmi faa. 16 Elabena nyemedze na kafukafu tɔxɛ aɖeke le nye mawunyagbɔgblɔ ta o.\nEle nam kokoko be manɔ egbɔgblɔ dzi ɣesiaɣi madzudzɔmadzudzɔe. Ne mekatsa\ndzudzɔ la baba nam!\n17 Nenye nye ŋutɔ nye lɔlɔ̃nue metsɔ le dɔa wɔm la, ekema maxɔ nunana tɔxɛ\ntso Aƒetɔ la gbɔ. Gake mele eme alea o, ke boŋ Mawu ŋutɔe tiam tsɔ dɔ xɔasi sia de\nasi nam, eya ta nyemate ŋu agbe o. 18 Le esia ta la, nye fetu ko enye dzidzɔ tɔxɛ si\nyɔa menye ne megblɔ mawunya na amewo faa, naneke maxɔmaxɔe.\n19 Viɖe tɔxɛ aɖe le esia me eye eyae nye bena, ame aɖeke mate ŋu azi dzinye\nle mɔ aɖeke nu o, elabena ame aɖeke kura mele fe xem nam o. Gake melɔ̃ faa be\nmabɔbɔ ɖokuinye na ame sia ame ƒomevi ale be to esia me la mate ŋu akplɔe va\nYesu Kristo gbɔ. 20 Ne mele Yudatɔwo dome la, mewɔa nu sia nu abe Yudatɔ ene\nale be woalɔ̃ aɖo to nyanyui si gblɔm mele na wo la. Ne mele Helatɔ siwo lé\nYudatɔwo ƒe kɔnuwo kple sewo me ɖe asi hã gbɔ la, nyemehea nya ɖe wo ŋu kura o\ntogbɔ be nyemelɔ̃ ɖe nu sia nu si wowɔna la dzi hafi o; elabena medi be makpe ɖe\nwo ŋu boŋ. 21 Ne mele trɔsubɔla tsiɖitsiɖiwo dome la, medzea agbagba sea woƒe\nnuwɔnawo gɔme negbe ɖe ko nyemedana le kristotɔwo ƒe sewo dzi o. To esia me la\nwoxɔa dzinye sena ale be mekpɔa mɔ kpena ɖe woawo hã ŋu.\n22 Ne mele ame siwo ƒe xɔse meli ke tututu haɖe o la dome la, megbɔa dzi ɖi\nna wo ale be woalɔ̃ be makpe ɖe yewo ŋu. Ẽ, medzea agbagba be masɔ kple ame sia\name le mɔ ɖe sia ɖe dzi, ale be makpɔ mɔnu aɖe kokoko aƒo nu nɛ tso Kristo ŋu\nbena wòakpɔ ɖeɖe to egbɔ. 23 Mewɔ esia be makaka nyanyui la na amewo katã eye\nto esia me la, nye hã maxɔ yayra tɔxɛ aɖe.\nʋiʋli sesĩe na dziɖuɖufetuxɔxɔ\n24 Miɖo ŋku edzi nyuie be, ne wole duƒuƒu ƒe hoʋiʋli wɔm la, ame ɖeka pɛ koe xɔa\ndziɖuɖukplu la le hoʋlilawo katã dome. 25 Ne ame aɖe di be yeaxɔ dziɖuɖukplua la,\nele nɛ be wòazi eɖokui dzi eye wòadzudzɔ nu geɖewo wɔwɔ ale be wòate ŋu adzra\neɖokui ɖo nyuie. Amewo wɔa esia bena woaxɔ dziɖuɖukplu si gblẽna le ɣeyiɣi kpui\naɖe ko megbe. Ke míawo ya miele esia wɔm bena míaxɔ dziɖuɖukplu si le dziƒo si\nmegblẽna gbeɖe o. 26 Eya ta nyemele dudime kem taɖodzinu manɔsitɔe o, eye\nnyemele kɔ dam abe ŋutsu si le kɔ dam ɖe yame la ene o. 27 Ke boŋ meƒoa nye\nŋutilã hewɔnɛ nye kluvii ale be nyemabu dziɖuɖufiakuku la o le esime wonye nyee\ngblɔ agbenya la na amewo hafi.\nNuxɔxlɔ̃ tso Israel ƒe dzɔdzɔmeŋutinya me\n10 Nɔvi lɔlɔ̃tɔwo, migaŋlɔ nu siwo dzɔ ɖe mía tɔgbuitɔgbuiwo dzi le gbedadaƒo\nle gbe aɖe gbe ʋiĩ ke la be o. Mawu na alilĩkpo nɔ ŋgɔ na wo eye wòkplɔ wo va\nto Ƒu Dzĩ la me dedie. 2 Nuwɔna sia zu abe ɖe wode mawutsi ta na wo ɖe woƒe\nkplɔla Mose ŋkɔ me ene. 3 Wo katã woɖu gbɔgbɔ menuɖuɖu ma ke, 4 eye wono\ngbɔgbɔmenunono ma ke; elabena wonoe tso gbɔgbɔ me kpe gbadza si zɔ kpliwo le\ngbea dzi, eye kpe gbadza siae nye Kristo. 5 Gake le esiawo katã megbe la, wo\ndometɔ geɖewo sẽ to eye womewɔ Mawu ƒe gbe dzi o. Ale Mawu tsrɔ̃ wo eye woƒe\nŋutilã kukuawo kaka ɖe gbea dzi.\n6 Ele be míasrɔ̃ nu tso esia me be míawo hã míagatsi nu vɔ̃ɖiwo yome abe\nmía tɔgbuiwo ene eye míagasubɔ legbawo abe ale si wowɔ ene o. 7 Woŋlɔe ɖe Ŋɔŋlɔ\nKɔkɔe la me be, “Wobɔbɔ nɔ anyi ɖu nu eye wono nu nyuie, eye emegbe la\nwoɖu ɣe” hesubɔ sikanyivi la.\n8 Nu bubu si wòle be míagasrɔ̃ tso nu siwo dzɔ ɖe wo dzi me lae nye be, esi\nwo dometɔ aɖewo wɔ ahasi ta la, ame akpe blaeve-vɔ-etɔ̃ sɔŋ ku le wo dome le\nŋkeke ɖeka ko dzi. 9 Nɔviwo, miawo hã migaɖia Aƒetɔ la nu abe ale si wowɔ eye\nda ɖu wo dometɔ geɖewo woku ene o. 10 Le esi wolĩ liʋiliʋĩ ɖe Mawu ŋu ta la,\nMawu ɖo mawudɔla aɖe ɖa wòva tsrɔ̃ wo dometɔ geɖewo hã.\n11 Nu siawo katã dzɔ ɖe wo dzi be wòanye kpɔɖeŋu kple nusɔsrɔ̃ na mí ale\nbe míawo míagawɔ nu siawo ƒomevi o. Woŋlɔ wo da ɖi na mí be míaxlẽ ale be\nmíasrɔ̃ nu tso eme le ɣeyiɣi siawo me esi xexeame ƒe nuwuwu tu aƒe.\n12 Eya ta ame siwo buna be nu siawo mate ŋu adzɔ ɖe yewo dzi o la nakpɔ\nnyuie be womagadze tetekpɔ me o. 13 Miɖo ŋku edzi be susu vɔ̃ɖi siwo vaa miaƒe\ntame edziedzi la, vaa ame sia ame ƒe tame nenema ke, menye miawoe nye ame gbãtɔ\nsiwo le nu siawo me tom o. Minya be ame geɖewo to eme va yi. Minyae hã be\ntetekpɔ aɖeke mesesẽ wu amegbetɔ ƒe tsɔtsɔ o. Miate ŋu aɖo ŋu ɖe Mawu ŋu be ana\nŋusẽ mi be miaɖu tetekpɔ dzi elabena eya ŋutɔ do ŋugbe na mi eye Mawu ya megbea\neƒe ŋugbedodowo dzi wɔwɔ gbeɖe o. Afia afɔɖoƒe mi be miate ŋu ato ɖe sia ɖe me le\ndzigbɔɖi blibo me. 14 Eya ta nɔvi lɔlɔ̃tɔwo, mite ɖa le Trɔ̃subɔlawo gbɔ.\nMiate ŋu ano nu le kplu eve nu o\n15 Menya be nunyalawo mienye, eya ta mibu nya si gblɔ ge mala la ŋu be enye\nnyateƒe mahã? 16 Ne míele Aƒetɔ la ƒe Nuɖuɖu Kɔkɔe ɖum la, mí katã míedoa\ngbe ɖa eye míenoa nu le kplu ɖeka nu. Ðe esia mefia be mí katã míele yayra ɖeka\nxɔm tso Kristo ƒe ʋu me oa? Azɔ ne míeka abolo ɖeka me heɖu la, esia hã fia be mí\nkatã míekpɔ viɖe tɔxɛ tso Kristo ƒe ŋutilã me oa? 17 Ne míesɔ gbɔ ale gbegbe hã la\nabolo ɖeka ma ko míemana ɖuna. Esia ɖo kpe edzi na mí be mí katã míenye Kristo\nƒe ŋutilã ɖeka ma ƒe akpe aɖe. 18 Nenema ke le Israelviwo dome hã la, ame siwo\nkatã ɖua vɔsalẽvia ƒe ɖe la katã zua ame ɖeka.\n19 Ame aɖe abia be ɖe mele gbɔgblɔm be legba siwo Trɔ̃subɔlawo saa vɔ na\nla nye Mawu gbagbewo eye woƒe vɔsawo hã nye nu xɔasitɔwo mahã? Gbeɖe! Mele\nnenema kura o. 20 Nu si gblɔm mele boŋue nye be, ame siwo ɖa nu na legbawo la\nwɔ ɖeka le gbɔgbɔ vɔ̃wo subɔm menye Mawu subɔm wole kura o. Azɔ nyemedi be\nmiade ha kple gbɔgbɔ vɔ̃wo to Trɔ̃subɔlawo ƒe vɔsanu siawo ɖuɖu me o. 21 Miate ŋu\nano nu le Aƒetɔ ƒe kplɔ̃ ŋu vɔ agatrɔ yi aɖanoe le Abosam hã ƒe kplɔ̃ ŋu o, eye\nnenema ke miate ŋu aɖu abolo le Aƒetɔ ƒe kplɔ̃ ŋu vɔ agaɖui le Abosam hã gbɔ o.\n22 Nu ka? Ðe miedi be yewoado dɔmedzoe na Aƒetɔa? Ðe miebu be miesesẽ\nXɔsetɔ ƒe ablɔɖe\n23 Ne ame aɖe di be yeaɖu trɔ̃wo ƒe vɔsanuɖuɖu la ate ŋu aɖui faa, meda Mawu ƒe\nse aɖeke dzi o. Gake menye eya ta ame naɖu nu sia o. Togbɔ be se aɖeke mexe mɔ\nnɛ o hã la, ɖewohĩ nuwɔna sia medze tututu be wòawɔ o. 24 Miganye ɖokuitɔdilawo\no, ke boŋ mibu mia nɔewo ŋu le miaƒe wɔnawo me.\n25 Azɔ, ne mieyi asime la, miƒle lã ɖe sia ɖe si dzram wole eye migabia be\nafi kae lãa tso hã o. Ne menye nenema o la ɖewohĩ ŋuɖoɖoa aɖe fu na miaƒe\ndzitsinya. 26 Minyae be, xexeame bliboa kple emenu nyuiwo katã nye Aƒetɔ la tɔ,\neye wòtsɔ wo na mi be miawɔ wo ŋuti dɔ le dzidzɔ me.\n27 Ne Trɔ̃subɔla aɖe kpe mi kristotɔwo be miva ɖu nu kple ye eye wò dzro\nmi be miayi la, miate ŋu ayi faa. Nuɖuɖu ɖe sia ɖe si wòtsɔ ɖo mia kɔme la, miɖui\neye migabia be nu kae woɖa hã o. Mizi kpi eye miaɖu nua ekema trɔ̃wo ƒe\nvɔsanuɖuɖunya mava eme si aɖe fu na miaƒe dzitsinya o. 28 Gake ne miebe\nyewoaɖu nua ko ame aɖe gblɔ be wotsɔ nuɖuɖua sa vɔa na trɔ̃wo gbã hafi tsɔ na mi\nla, ekema migaɖui o, ɖe nu si ame si gblɔ nya sia na mi la abu tso nu si mieɖua ŋuti\nla ta. 29 Le nya sia me la, edze be miabu nu si ame sia gblɔ tso nuɖuɖu ŋuti la ŋu\nEye miabia be, nu ka ta wòle be ame bubu ƒe susu nawɔ mi kluviwoe le nu si\nmienya be enyo la ŋuti? 30 Ne màte ŋu ada akpe na Mawu ɖe nuɖuɖu la ta ko aɖui\nla, nu ka ta wòle be nana ame bubu nagblẽ nu siawo katã me elabena eya bu be\nmèda vo? 31 Nu si ta megblɔ esia ɖoe nye be ele be miawɔ nu sia nu na Mawu ƒe\nkafukafu, le miaƒe nuɖuɖu kple nunono gɔ̃ hã me. 32 Eya ta miganye mɔxenu na\name aɖeke o, eɖenye Yudatɔwo, Trɔ̃subɔlawo alo kristotɔwo o. 33 Nu si nye ya\nmewɔna la enye be medze agbagba be madze ame sia ame ŋu le nu sia nu me.\nMenye be male nu si doa dzidzɔ na nye ŋutɔ ɖeɖe ko me ɖe asi o. Ke boŋ la mewɔa\nnu si nyo na ame bubuwo hã be mate ŋu aɖe wo.\nÐoɖo na nyɔnuwo le Kristo hamea me\n11 Mito nye afɔtoƒe abe ale si nye hã mezɔa Kristo ƒe afɔtoƒe ene. 2 Nɔvi\nlɔlɔ̃tɔwo, enye dzidzɔ nam be mielé nu siwo katã mefia mi la me ɖe asi sesĩe, eye\nmiele wɔwɔm ɖe wo dzi pɛpɛpɛ. Miedze na kafukafu! 3 Ke medi be maɖo ŋku nu\nɖeka aɖe dzi na mi; eyae nye be srɔ̃nyɔnu ɖe sia ɖe ƒe tatɔ enye srɔ̃ŋutsu eye\nsrɔ̃ŋutsu hã ƒe tatɔ enye Kristo eye Mawu hã nye tatɔ na Kristo. 4 Esia tae menyo be\nŋutsu natsyɔ avɔ ta alo aɖɔ kuku ne wòle gbe dom ɖa alo le mawunya gblɔm o\nelabena nuwɔna sia medea bubu eƒe tatɔ Kristo ŋu o. 5 Nenema ke ne nyɔnu aɖe\nmetsyɔ avɔ ta hafi le gbe dom ɖa alo le nya gblɔm ɖi le amewo dome o la, ekema\nedo ŋukpe gã aɖe srɔ̃a, elabena efia be mebɔbɔ eɖokui na srɔ̃a o. 6 Ne nyɔnu gbe be\nyematsyɔ avɔ ta o la ekema neko ta boŋ. Ke esi wònye ŋukpe be nyɔnu nako ta la,\nele be wòatsyɔ avɔ eƒe ta boŋ. 7 Mehiã be ŋutsu ya natsyɔ nu ta alo aɖɔ kuku o\nelabena esia nye eɖokui dada ɖe anyi.\nŊutsue nye Mawu ƒe ŋutikɔkɔe elabena Mawu ŋutɔ ƒe nɔnɔme wòwɔe ɖo, eye\nnyɔnu hã nye ŋutsu ƒe ŋutikɔkɔe. 8 Ŋutsu gbãtɔ si Mawu wɔ ɖe xexeame la medo go\ntso nyɔnu me o ke boŋ nyɔnue do go tso ŋutsua me. 9 Hekpe ɖe esia ŋuti la Mawu\nmewɔ Adam na Eva o ke boŋ Evae Mawu wɔ be wòado dzidzɔ na Adam. 20 Eya ta\nele be nyɔnu natsyɔ nu eƒe ta dzi abe ŋutsutenɔnɔ ƒe dzesi ene eye abe ɖaseɖiɖi na\n11 Gake minyae nyuie be, Mawu ƒe ɖoɖoe nye be ŋutsu kple nyɔnu siaa nahiã\nwo nɔewo le woƒe agbenɔnɔ me. 12 Elabena togbɔ be nyɔnu gbãtɔ do go tso ŋutsu\nme hã la, tso ɣemaɣi dzi va se ɖe fifia la nyɔnu siaa tso Mawu, woƒe Wɔla, gbɔ.\n13 Nu kae nye miawo ŋutɔwo ƒe susu le nya sia ŋu? Enyo be nyɔnu naɖe eƒe\nta ɖi ƒuƒlu ko anɔ gbe dom ɖa le amewo domea? 14 Ðe dzɔdzɔme ŋutɔ mefia mi be\nenye ŋukpe be ɖa legbe nanɔ ŋutsu ta oa? 15 Ke enye bubu na nyɔnu be ɖa legbe\nnanɔ eta, elabena ɖa legbe li nɛ ɖe tatsyɔnu teƒe. 16 Nyemedi be ame aɖeke nanɔ nya\nhem le nu sia ŋu fũ o, elabena nu si ko fiam míele lae nye be, ele be nyɔnu natsyɔ\navɔ ta ne wòle gbe dom ɖa alo le nya gblɔm ɖi le amewo dome. Hame bubuawo katã\nlɔ̃ ɖe ɖoɖo sia dzi.\nÐoɖo le Aƒetɔ ƒe Nuɖuɖu Kɔkɔe ŋu\n17 Nu ɖeka hã gali si ŋu medi be maƒo nu le, elabena nyemelɔ̃ ɖe ale si nuwo le edzi\nyim la dzi kura o. Edze abe ne mieƒo ƒu be yewoaɖu Aƒetɔ ƒe Nuɖuɖu Kɔkɔe la,\nmasɔmasɔ gã aɖe nɔa mia dome ene. 18 Mese be nyahehe vivivo, dzrewɔwɔ kple\nmama ɖe ha kukluiwo me sɔŋ koe nye nu si dzɔna. Mexɔe se hã be nu siawo le eme\nvavã. 19 Ẽ, esia doa dzidzɔ na mi ame siwo buna be yewonya nu wu ame bubuwo\nelabena to esia me miegakɔa mia ɖokuiwo ɖe dzi eye amewo fɔa ŋku ɖe mia dzi. 20\nAzɔ ne mieva ƒo ƒu ɖe afi ɖeka hele nu ɖum la, menye Aƒetɔ ƒe Nuɖuɖu Kɔkɔe la\nɖuɖue nye ema o. 21 Mese be nu si dzɔna enye be, ne miesɔ be yewoaɖu nu la, ame\naɖewo mekpɔa naneke tsɔna vanae o. Ame aɖewo ya tsɔa nu geɖewo vanae. Ame\nsiawo ɖua nu siwo woawo ŋutɔ tsɔ vɛ la katã eye wonoa aha muna. Evɔ la, ame\naɖewo ya nɔa dɔmeɣi. 22 Nu ka! Enye nyateƒe be nu siawo le edzi yim le mia\ndomea? Miate ŋu aɖu nu alo ano aha le aƒeme oa? Ðe wòle be miado ŋukpe hamea\neye miaɖi gbɔ̃ ame siwo si naneke mele oa? Esi miele esia wɔm la, ɖe miedi be\nmakafu yewoa? Gbeɖe, nyemakafu mi akpɔ o.\n23 Elabena megblɔ nu si tututu Aƒetɔ la ŋutɔ gblɔ le Nuɖuɖu Kɔkɔe ŋu la na\nmi xoxo, eye eyae nye be: Le zã si me Yuda dee asi la, Aƒetɔ Yesu tsɔ abolo ɖe asi\n24 eye esi wòdo gbe ɖa heda akpe na Mawu ɖe eta vɔ la, eŋe eme eye wòtsɔe na eƒe\nnusrɔ̃lawo hegblɔ na wo bena, “Mixɔe ɖu, esiae nye nye ŋutilã si wotsɔ na ɖe mia ta.\nMiwɔ esia ne miatsɔ aɖo ŋku dzinye.” 25 Nenema ke esime woɖu nua vɔ hã la etsɔ\nwainkplu la eye wògblɔ be, “Kplu siae nye Mawu kple amegbetɔwo ƒe nubabla yeye\nle nye ʋu me, ɣesiaɣi si mianoe la, miatsɔe aɖo ŋku dzinye.” 26 Elabena ɣesiaɣi si\nmiaɖu abolo sia, eye miano wain sia la, ekema miele gbeƒã ɖem Aƒetɔ la ƒe ku. Minɔ\nesia dzi va se ɖe esime wòagatrɔ ava.\n27 Eya ta ne ame aɖe aɖu abolo sia eye wòano nu le Aƒetɔ la ƒe kplu sia nu\nmadzemadze la, ekema awɔ nu vɔ̃ ɖe Aƒetɔ ƒe ŋutilã kple ʋu la ŋu. 28 Eya ta ele\nvevie be ame nadzro eɖokui me akpɔ nyuie hafi aɖu abolo sia eye wòano nu le\nAƒetɔ ƒe kplua nu. 29 Elabena ne ame aɖe katse ɖu abolo sia eye wòno nu le kplu sia\nnu, le esime mese wɔna sia ƒe vevinyenye gɔme tututu o la, ekema ele Mawu ƒe\ndziku kple ʋɔnudɔdrɔ̃ hem va eɖokui dzi, elabena mebu Kristo ƒe ku la ɖe naneke me\nkura o. 30. Esiae na be mia dometɔ geɖewo gbɔdzɔ le ŋutilã me, ɖewo le dɔ lém eye\nɖewo ku gɔ̃ hã.\n31 Ne miedzro mia ɖokuiwo me kpɔ nyuie hafi ɖu Aƒetɔ ƒe Nuɖuɖu Kɔkɔea\nla, ekema ʋɔnudɔdrɔ̃ alo tohehe aɖeke meli na mi o. 32 Ke ne Mawu drɔ̃ ʋɔnu mi\neye wòhe to na mi la, ɖe wòwɔe be womagabu fɔ mi abe xexeametɔ mamlɛawo ene\no. 33 Eya ta nɔvi lɔlɔ̃tɔwo, ne mieva be yewoa ɖu Aƒetɔ ƒe Nuɖuɖu Kɔkɔea la, milala\nva se ɖe esime ame sia ame va ƒo ƒu hafi miadze egɔme. 34 Ne dɔ le ame aɖe wum\nvevie la ekema neɖu nu le aƒeme kpoo, ale be eƒe nuwɔna magahe tohehe va edzii o.\nNɔviwo, ne meva ɖo mia gbɔ hã míalé nya mamlɛawo akpɔ.\nGbɔgbɔ la ƒe nunana tɔxɛwo\n12 Azɔ la, nɔviwo, medi be maŋlɔ nu na mi tso nunana tɔxɛ siwo Gbɔgbɔ Kɔkɔe\nla naa mía dometɔ ɖe sia ɖe la ŋu, elabena nyemedi be nugɔmemasemase aɖeke nanɔ\nwo ŋu o. 2 Miaɖo ŋku edzi be hafi miazu kristotɔwo la, mietso legba ɖeka gbɔ yi\nbubu gbɔ, legba siwo mate ŋu agblɔ nya ɖeka pɛ gɔ̃ hã o. 3 Ke azɔ la, miele go dom\name aɖewo eye wole gbɔgblɔm na mi bena yewoate ŋu agblɔ nya siwo Mawu ƒe\nGbɔgbɔ la gblɔ la na mi. Ale ke miawɔ anya be Mawue de nya siawo wo me loo alo\nalakpa dam wole? Mido wo kpɔ ale: Ame sia ame si tsɔ Mawu ƒe Gbɔgbɔ le nu ƒom\nla, mate ŋu agblɔ nya vɔ̃ aɖeke ɖe Yesu ŋu o, eye ame aɖeke mate ŋu agblɔ\nnyateƒetɔe be “Yesu nye Aƒetɔ” o, negbe to Gbɔgbɔ Kɔkɔe la ƒe kpekpeɖeŋu me ko.\n4 Azɔ la, Mawu naa nunana tɔxɛ ƒomevi geɖewo mí, gake Gbɔgbɔ Kɔkɔe\nɖeka ma koe nye wo katã ƒe dzɔtsoƒe. 5 Dɔ vovovowo li míawɔ na Mawu, ke Aƒetɔ\nɖeka ma ko subɔm míele. 6 Mawu toa mɔ vovovowo dzi wɔa eƒe dɔ le míaƒe\nagbenɔnɔ me, ke Mawu ɖeka ma ke koe wɔa eƒe dɔ to mí ame siwo katã nye etɔwo\nla dzi. 7 Gbɔgbɔ Kɔkɔe la ɖea Mawu ƒe ŋusẽ fiana toa mía dometɔ ɖe sia ɖe me eye\nwòtoa esia dzi kpena ɖe hame blibo la ŋu.\n8 Gbɔgbɔ la naa ŋutete ame aɖe be wòaɖo aɖaŋu nyuie; ame bubu anyo ŋutɔ\nle nusɔsrɔ̃ kple nufiafia me eye esiae nye eya hã ƒe nunana tso Gbɔgbɔ ma ke gbɔ. 9\nEnaa xɔse tɔxɛ ame aɖe eye wònaa dɔyɔyɔ ƒe ŋusẽ ame bubu. 10 Enaa ŋusẽ ame\naɖewo be woawɔ nukunuwo eye wònaa nyagblɔɖi kple mawunyagbɔgblɔ ƒe ŋusẽ\name bubuwo! Enaa ŋusẽ ame aɖewo be woanya nenye gbɔgbɔ vɔ̃woe le nu ƒom to\name siwo gblɔ be Mawu ƒe nya gblɔm yewole la dzi loo alo nenye Mawu ƒe Gbɔgbɔ\nle nu ƒom nyateƒe. Hekpe ɖe esia ŋu la, enaa ŋusẽ ame aɖe be wòate ŋu agblɔ gbe si\nmesrɔ̃ kpɔ o eye wònaa ŋusẽ ame bubuwo, ame siwo hã menya gbe ma o la, be\nwoase nu si gblɔm nuƒola la le gɔme. 11 Gbɔgbɔ Kɔkɔe ɖeka ma ke koe naa ŋusẽ\nkple nunana siawo katã eye wòtiaa esi dze na mía dometɔ ɖe sia ɖe la naa mí.\nŊutilã ɖeka gake ŋutinu geɖewo\n12 Ŋutinu geɖewo le míaƒe ŋutilã ŋu, ke ŋutinu geɖe siawo la, ŋutilã ɖeka ko wozuna\nne wotsɔ wo katã ƒo ƒui. Nenema tututue wòle le Kristo ƒe “ŋutilã” gome hã. 13\nElabena wotsɔ Gbɔgbɔ ɖeka ma de mawutsita na mí katã ɖe ŋutilã ɖeka me, eye mí\nkatã mieno Gbɔgbɔ ɖeka ma, eɖanye Yudatɔ o, alo Griktɔ o, loo alo ablɔɖevi o.\n14 Ẽ, ŋutinu geɖewo le ŋutilã la ŋu, menye ŋutinu ɖeka koe wɔ ŋutilã o. 15\nNe afɔ agblɔ be, “Nyemenye ŋutilã ƒe akpa aɖe o, elabena nyemenye asi o” la, mefia\nbe eya ta afɔ menye ŋutinu abe bubuawo ene o. 16 Nu ka nàbu ne èse to wògblɔ be,\n“Nyemenye ŋutilã la ƒe akpa aɖeke o, elabena to ko menye, nyemenye ŋku o”? Ðe\nesia awɔe be megade blibo abe ŋutinu ɖeka ene oa? 17 Ne ŋutilã blibo la nye ŋku ko\nla, ekema ale ke wòawɔ hafi ase nu? Alo, ne wò ŋutilã blibo la nye to gã ɖeka la, ale\nke nàwɔ hafi ase nane ƒe ʋeʋẽ?\n18 Ke, menye nenemae Mawu wɔ mí o. Ewɔ míaƒe ŋutilã ƒe ŋutinu geɖewo\neye wòtsɔ ŋutinu ɖe sia ɖe ɖo afi si tututu wòdi be wòanɔ. 19 Míaƒe ŋutilã anye nu\nwɔnuku aɖe ne wònye ŋutinu ɖeka koe wɔe! 20 Eya ta Mawu wɔ ŋutinu geɖewo ke\nŋutilã ɖeka koe li.\n21 Ŋku mate ŋu agblɔ na si be, “Nyemehiãa wò o.” Ta mate ŋu agblɔ na afɔ\nbe, “Nyemehiã wò o.\n22 Ŋutinu siwo míabu be wonye nu gblɔewo eye womele vevie o la woe nye\nesiwo hiã wu. 23 Ẽ, dzi dzɔ mí ŋutɔ be ŋutinu aɖewo le mía ŋu eye wodzena abe\nbubu mele wo ŋu o ene. Míeɣlaa ŋutinu siwo ame bubuwo makpɔ o, 24 ke míeɣlaa\nŋutinu siwo ame bubuwo ate ŋu akpɔ la nenema o. Ale Mawu wɔ ŋutilã le mɔ sia nu\nbe míatsɔ bubu kple beléle ana ŋutinu tɔxɛ aɖewo ne menye nenema o la, adze abe\nɖe womele vevie tutu o ene. 25 Nu sia naa dzidzɔkpɔkpɔ nɔa ŋutinuwo dome ale\nŋutinuawo tsɔa beléle naa wo nɔewo abe woawo ŋutɔ ke ene. 26 Ne fukpekpe va\nŋutinu ɖeka dzi la, ŋutinu bubuawo katã kpea fu kplii, ke ne wode bubu ŋutinu ɖeka\nŋu la, bubuawo katã tsoa aseye.\n27 Nu si mele agbagba dzem be magblɔ lae nye esi. Mí katã mieƒo ƒu zu\nKristo ƒe ŋutilã ɖeka eye mía dometɔ ɖe sia ɖe nye eƒe ŋutinu ɖeka si le vevie. 28 Nu\nsiawoe nye ɖoƒe siwo wòɖo ɖe eƒe hame si nye eƒe ŋutilã me la dometɔ aɖewo.\nAme siwo ƒoa nu kple gbegbɔgblɔ siwo womesrɔ̃ kpɔ o.\n29 Ame sia amee nye apostoloa? Ao! Ame sia amee nye mawunyagblɔlaa?\nAo! Ame sia amee nye nufialaa? Ðe ŋusẽ le ame sia ame si be wòawɔ nukunuwoa?\n30 Ðe ame sia amee ate ŋu ayɔ dɔ dɔnɔwoa? Kura o! Ðe Mawu na ŋusẽ mía dometɔ\nɖe sia ɖe be míaƒo nu le gbe siwo míesrɔ̃ kpɔ o la mea? Ðe ame sia amee ate ŋu ase\nnu si gbe bubu gblɔlawo le gbɔgblɔm eye wòaɖe egɔmea? 31 Ao, ke midze agbagba\nbe miaƒe asi nasu nunana siwo le vevie wu esiawo la, dzi.\nGbã la, mina maƒo nu na mi tso nu bubu aɖe si nyo wu esiawo katã la ŋu.\nLɔlɔ̃ ƒo nuwo katã ta le xexeame\n13 Ne metsɔ amewo kple mawudɔlawo ƒe gbegbɔgblɔ ƒo mi, evɔ lɔlɔ̃ mele asinye\no la, ɖeko mele abe gakogoe alo ayawagba ƒe ɖiɖi ene. 2 Ne nyagblɔɖi ƒe nunana le\nasinye, eye nunya katã hã le asinye be mate ŋu ase nuɣaɣlawo gɔme, eye ne xɔse le\nasinye be maɖe gbe na towo be woaho, evɔ lɔlɔ̃ mele asinye o la, nyemenyo na\nnaneke o. 3 Nenye ɖe matsɔ nu sia nu si le asinye la ana ame dahewo eye mana\nwoatɔ dzom gake nyemelɔ̃a amewo o la, viɖe aɖeke kura manɔ nu sia ŋu o.\n4 Lɔlɔ̃ gbɔa dzi ɖi blewuu eye wònyoa dɔme. Lɔlɔ̃ mebiã ŋu hã o; meƒoa\nadegbe o eye medana o. 5 Lɔlɔ̃ medoa eɖokui ɖe dzi o, media eɖokui tɔ o eye mefiaa\namemabumabu hã o. Lɔlɔ̃ mebiaa dzi o, meléa ehavi ɖe dɔme o eye medea dze si nu\nvɔ̃ siwo amewo wɔ ɖe eŋu ɖi o. 6 Lɔlɔ̃ medzɔa dzi le nu madzɔmadzɔ ŋu o, ke ekpɔa\ndzidzɔ le nyateƒe la me. 7 Lɔlɔ̃ mena ta o, ekana ɖe nu dzi ɣesiaɣi, ekpɔa mɔ ɣesiaɣi\neye wòdoa vevi nu ɣesiaɣi.\n8 Lɔlɔ̃ la nu metsina gbeɖe o. Nyagblɔ ɖiwo katã nu ava yi, afi si aɖeyeye\ngbɔgblɔ le la atɔ; eye afi si sidzedzi le la, enu ava yi. 9 Elabena míenya nu afã kple\nafã eye míegblɔa nya ɖi afã kple afã, 10 gake ne blibodede va la ekema nu si mede\nblibo o la, abu ɖa. 11 Ele ale: Esi menye ɖevi la, meƒo nu eye mebu tame abe ɖevi\nene. Ke esi metsi la, nye susuwo tsi sãa wu nye ɖevimesusuwo eye azɔ la meɖe asi\nle ɖevimenuwo ŋu. 12 Ke azɔ la nu siwo li la ƒe vɔvɔli ko kpɔm míele, emegbe\nmíakpɔ nuawo ŋkume kple ŋkume. Azɔ la menye nu afã kple afã emegbe la, manyae\nblibo, abe ale si wonyam keŋkeŋkeŋ egbea ene.\n13 Nu etɔ̃e nɔa anyi ɖaa. Esiawoe nye xɔse, mɔkpɔkpɔ kple lɔlɔ̃, eye nu si ƒo\nwo katã tae nye lɔlɔ̃.\nNyagblɔɖi kple aɖeyeye nunanawo\n14 Mina lɔlɔ̃ nanye miaƒe taɖodzinu gãtɔ, ke mibia nunana tɔxɛ siwo Gbɔgbɔ\nKɔkɔe la nana hã, vevietɔ nyagbɔgblɔɖi ƒe nunana hena Mawu ƒe nyawo gbɔgblɔ. 2\nKe ne wò nunanae nye be nàte ŋu agblɔ “gbe bubuwo” si gɔmee nye nàƒo nu le gbe\nsiwo mèsrɔ̃ kpɔ o me la, ànɔ nu ƒom na Mawu ko, ke menye na amewo o, esi amewo\nmate ŋu ase wò nyawo gɔme o ta. Àƒo nu kple Gbɔgbɔ la ƒe ŋusẽ ke wò nuƒoƒo la\nkatã anye nya ɣaɣla. 3 Ke ame si gblɔa nya ɖi eye wògblɔa Mawu ƒe nya la, le\nkpekpeɖeŋu nam ame bubuwo be woatsi le Aƒetɔ la me eye wòle ŋusẽ dom wo hele\nakɔ fam na wo. 4 Ale ame si “gblɔa gbe bubuwo” la, kpena ɖe eɖokui ŋu eye\nwòtsina le gbɔgbɔ me, ke ame si gblɔa nya ɖi eye wògblɔa nya siwo tsoa Mawu gbɔ\nla, kpena ɖe hame blibo la ŋu be wòatsi le kɔkɔenyenye kple dzidzɔkpɔkpɔ me.\n5 Madi be “gbe bubuwo gbɔgblɔ” ƒe nunana nanɔ mia dometɔ ɖe sia ɖe si, ke\nnu si wu esiae nye maɖi be mi katã miate ŋu agblɔ nya ɖi, agblɔ Mawu ƒe nya\nelabena esia nye ŋusẽ gã kple ŋusẽ si ŋu viɖe le wu woagblɔ gbe manyamanyawo,\nnegbe ne miate ŋu aɖe nya siwo miegblɔ la gɔme na amewo emegbe ale be woawo\nhã nakpɔ viɖe aɖe tso wo me.\n6 Xɔ̃nye lɔlɔ̃awo, ne nye ŋutɔ mava aƒo nu na mi le gbe si mienya o me la,\nviɖe ka wòanye na mi? Ke ne magblɔ nu si Mawu ɖe fiam, kple nu siwo menya,\nkple nu siwo le eme va ge kpakple Mawu ƒe nya si nye nyateƒea la, nu siawoe\nmiehiã eye woawoe akpe ɖe mia ŋu. 7 Mate ŋu atsɔ kpẽwo alo kasaŋkuwo aɖo\nkpɔɖeŋu afia be nyagbɔgblɔ le gbe siwo míenya me la, le vevie wu le gbe siwo\nmíenya o la me. Ame aɖeke manya ha si kum wole o, negbe ɖe ko woku gbeɖiɖi ɖe\nsia ɖe pɛpɛpɛ eme kɔ. 8 Ne aʋakpẽkula meku gbeɖiɖiawo pɛpɛpɛ o la, ale ke\nasrafoawo awɔ hafi anya be wole yewo yɔm na aʋakpkpe? 9 Nenema ke ne ègblɔ\nnya na ame aɖe le gbe si menya o me la, ale ke wòawɔ hafi anya nya si gblɔm nèle?\nAsɔ kple nànɔ nu ƒom le xɔ si me ame aɖeke mele o la me.\n10 Mebu be gbe vovovo alafa nanewo le xexeame eye wo katã nye gbe\nxɔasiwo na wo gblɔlawo, 11 ke womenye naneke na nye ya o. Ame si aƒo nu nam le\ngbe siawo dometɔ ɖeka me la, anye amedzro nam eye nye hã manye amedzro nɛ. 12\nEsi miele didim vevie alea be yewoaxɔ nunana tɔxɛwo tso Gbɔgbɔ Kɔkɔe la gbɔ la,\nmibia nu nyuitɔ kekeakee; mibia nu siwo anye viɖe vavãwo na hame blibo la.\n13 Ne wona nunana ame aɖe be wòate ŋu agblɔ nya le gbe manyamanyawo\nme la, ele be wòado gbe ɖa be woana nunana ye be yeanya nu si yegblɔ ale be yeate\nŋu aɖe egɔme na amewo emegbe. 14 Elabena ne mado gbe ɖa le gbe si nyemenya o\nme la, nye gbɔgbɔ ado gbe ɖa gake nyemanya nya si megblɔ o. 15 Ekema nu ka\nmawɔ? Mawɔ nu eve siawo. Mado gbe ɖa le gbe manyamanyawo me eye magado\ngbe ɖa le gbe nyanyɛ la me ale be ame sia ame nase egɔme. Madzi ha le gbe\nmanyamanyawo me eye magadzii le gbe nyanyɛ la hã me ale be mase kafukafuha si\ndzim mele la gɔme. 16 Elabena ne èkafu Mawu eye nèda akpe nɛ le gbɔgbɔ me ko\nkple nuƒoƒo le gbe bubu me la, ale ke ame siwo mese nu si wɔm nèle gɔme o la, ate\nŋu akafu Mawu kple wò? Ale ke woate ŋu akpe ɖe ŋuwò miada akpe na Mawu ne\nwomese nu si gblɔm nèle la gɔme o? 17 Àte ŋu anɔ akpe dam vevie gake manye\nkpekpeɖeŋu aɖeke na ame bubuawo o.\n18 Meda akpe na Mawu be “megblɔa gbe manyamanyawo” le ɖokuinye si\nwu mia dometɔ ɖe sia ɖe. 19 Ke ne míele Mawu subɔm le hame la, anyo be magblɔ\nnya atɔ̃ siwo gɔme amewo ase eye woanye kpekpeɖeŋu na wo wu magblɔ nya akpe\newo “ ɖe gbe manyamanyawo me.”\n20 Nɔvi lɔlɔ̃awo; migazu abe ɖeviwo ene le nu siawo gɔmesese me o. Mizu\nabe ɖevi maɖifɔwo ene le ɖoɖowɔwɔ ɖe nu vɔ̃ wɔwɔ ŋu me, ke mizu ŋutsu\nnugɔmeselawo le nya siawo tɔgbi gɔmesese me. 21 Wogblɔe na mí le Nubabla\nXoxoa me be, Mawu aɖo amewo ɖa tso anyigba bubuwo dzi be woaƒo nu na eƒe\namewo le dzrogbewo me, ke le ɣemaɣiwo me gɔ̃ hã la, womaɖo to wo o. 22 Ale\nmiakpɔe be “nuƒoƒo le gbe bubuwo me” menye Mawu ƒe ŋusẽ ɖeɖefia Mawu ƒe\namewo o, ke boŋ enye ɖeɖefia na ame siwo mekpɔ ɖeɖe o. Nu si kristotɔwo hiã lae\nnye nyagbɔgblɔɖi si nye gbeƒãɖeɖe Mawu ƒe nyateƒenya detoawo; ke dzimaxɔsetɔwo\nmele klalo nɛ o. 23 Hekpe ɖe esia ŋu la, ne ame si mekpɔ ɖeɖe o, alo ame si si\nnunana siawo mele o, ava miaƒe sɔleme eye wòase mi katã mianɔ gbe bubuwo gblɔm\nla, abu mi tsukunɔwoe. 24 Ke ne mi katã miegblɔ nya ɖi eye miegblɔ Mawu ƒe nya\nla, togbɔ be xɔsetɔwoe miegblɔna nya siawo na hã la, ame aɖe si mekpɔ ɖeɖe o, alo\nkristotɔ yeye aɖe si va eye mese nu siawo gɔme o la, nyagbɔgblɔ siawo katã ana\nwòadze sii be nu vɔ̃wɔla yenye. Ekema nya sia nya si wòase la, awɔ dɔ ɖe eƒe\ndzitsinya dzi. 25 Esime wòle to ɖom la, ahe eƒe susu ɣaɣlawo ɖe go, adze klo asubɔ\nMawu eye wòaɖe gbeƒã be vavã Mawu le mia dome le afi ma.\nSɔleme wɔwɔ ƒe ɖoɖowo\n26 Enyo nɔvinye, mina míalé nya siwo katã gblɔm mele la nu aƒo ƒui azɔ. Ne miekpe\nta la, ame aɖewo adzi ha, ame bubu aɖe afia nu alo agblɔ gbedeasi tɔxɛ aɖe si Mawu\nnɛ alo agblɔ nya le gbe manyamanya aɖe me, alo aɖe nya si ame bubu aɖe le\ngbɔgblɔm le gbe manyamanya aɖe me la gɔme. Ke ele be nu sia nu si woawɔ la\nnanye viɖe na ame sia ame eye wòatu wo ɖo ɖe Aƒetɔ la me. 27 Ame siwo aƒo nu le\ngbe manyamanyawo me la mawu eve alo etɔ̃ o. Woaƒo nu ɖekaɖekae eye ele be ame\naɖe nanɔ klalo aɖe nu si gblɔm wole la gɔme. 28 Ke ne ame aɖeke meli aɖe nyaawo\ngɔme o la, ekema mele be woaƒo nu sesĩe o, ke boŋ woaƒo nu na wo ɖokuiwo kple\nMawu ko le gbe manyamanya la me ke menye sesĩe na ameha la o.\n29 Ale nyagblɔɖilawo la, ame eve alo ame etɔ̃ nagblɔ nya ɖi eye ame\nmamlɛawo nadzro nu siwo gblɔm wole la me kpɔ nyuie. 30 Ke menye be ɖeɖefia\naɖe vana ame siwo bɔbɔ nɔ anyi dometɔ aɖe la, ekema ame gbãtɔ nazi ɖoɖoe ana mɔ\nnɔvia. 31 Ale ame siwo katã si nyagbɔgblɔ ɖi ƒe nunana le la ate ŋu aƒo nu ɖekaɖeka\neye ame sia ame nasrɔ̃ nu eye nu si wòsrɔ̃ la nade dzi ƒo nɛ eye wòakpe ɖe eŋu. 32\nMiɖo ŋku edzi be ame si xɔ gbedeasi aɖe tso Mawu gbɔ la, ate ŋu azi eɖokui dzi alo\nalala va se ɖe esime wòaɖo edzi be wòaƒo nu. 33 Mawu menya ame si lɔ̃na be\nwoawɔ nuwo basabasa o; elɔ̃a nuwo wɔwɔ ɖe ɖoɖo nyui nu abe ale si wòle le hame\nbubuwo katã me ene.\n34 Ele be nyɔnuwo nazi ɖoɖoe le hamea ƒe takpekpewo me. Womade nu\nnyameɖeɖewo me o, elabena wole ŋutsuwo te abe ale si se la hã fia ene. 35 Ne nya\naɖe le wo si woabia la, woabia wo srɔ̃wo le aƒeme elabena mesɔ be nyɔnuwo naɖe\nwoƒe susuwo afia le hamea ƒe takpekpewo me o.\n36 Mietsi tre ɖe ɖoɖo sia ŋua? Ðe miebu be nunyanya tso Mawu ŋu dze\negɔme eye wòwu enu kple mi Korintotɔwoa? Mieda vo! 37 Ele be mi ame siwo\ngblɔna be wona nyagbɔgblɔɖi ƒe nunana alo ŋusẽ tɔxɛ bubu aɖe yewo tso Gbɔgbɔ\nKɔkɔe la gbɔ la nanye ame gbãtɔ siwo anya be nu si gblɔm mele la nye se tso Aƒetɔ\nla ŋutɔ gbɔ. 38 Gake ne ame aɖe gbe nya siawo xɔxɔ kokoko la, migblẽe ɖe eƒe\n39 Eya ta, nɔvi xɔsetɔwo, midi vevie be miazu nyagblɔɖilawo ale be miate ŋu\nagblɔ Mawu ƒe nya eme nakɔ eye migagblɔ kpɔ be, “nuƒoƒo le gbe bubuwo me” nye\nnu gbegblẽ o; 40 ke boŋ mikpɔ egbɔ be yewowɔ nu sia nu nyuie to mɔ nyuitɔ dzi le\nɖoɖo nyuitɔ me.\nKristo ƒe tsitretsitsi\n15 Azɔ la, nɔviwo, mina maɖo ŋku nu si tututu nyanyui la nye la dzi na mi,\nelabena nyanyui la metrɔ o; nyanyui ma kee megblɔ na mi kpɔ. Miexɔe nyuie tsã\nkple fifia siaa elabena mieɖo miaƒe xɔsɛ la anyi sesĩe ɖe nya wɔnuku sia dzi. 2\nNyanyui sia kee aɖe mi ne miegalé edzixɔse me ɖe asi sesĩe ko. Ke ne meɖe mi o la,\nekema ɖe miexɔ edzi se tututu zi gbãtɔ o.\n3 Mena mienya nu si wogblɔ nam tso gɔmedzedzea ke be Kristo ku ɖe míaƒe\nnu vɔ̃wo ta abe ale si Ŋɔŋlɔ Kɔkɔe la gblɔ be wòaku ene; 4 woɖii eye le ŋkeke etɔ̃\nmegbe la, efɔ tso yɔdo la me abe ale si nyagblɔɖilawo gblɔe do ŋgɔe ene. 5 Petro\nkpɔe gbã eye emegbe “ame wuieveawo” dometɔ bubuawo hã kpɔe. 6 Le esia megbe\nla, kristotɔwo wu alafa atɔ̃ kpɔe zi ɖeka. Ame siawo dometɔ aɖewo gale agbe ke\nɖewo hã ku. 7 Yakobo kpɔe eye emegbe la apostoloawo katã kpɔe. 8 Nyee nye ame\nmamalɛa kpɔe le ame bubuawo katã megbe abe ɖe wotsi megbe akpa hafi dzim na\nekpɔkpɔ ene. 9 Elabena nyee nye apostoloawo katã dome suetɔ eye le ale si mewɔ fu\nMawu ƒe hamea ta la, mele be woayɔm gɔ̃ hã be apostolo hafi o.\n10 Ke nu sia nu si menye fifia la tso Mawu ƒe dɔmenyo kple amenuveve si\ntɔgbi wòkɔ ɖe dzinye la gbɔ, eye menye dzodzroe o. Elabena mewɔ dɔ sesĩe wu\napostolo bubuawo katã, evɔ le nyateƒe me la, menye nyee le ewɔm o, ke Mawue le\newɔm le menye, be yeayram. 11 Nenye nyee alo woawoe wɔ dɔ sesĩe wu hã la,\nvovototo aɖeke mele eme o. Nu vevitɔe nye be míegblɔ nyanyui la na mi eye miexɔe\nAmekukuwo ƒe tsitretsitsi\n12 Ke miɖo nya sia ŋu nam. Esi miexɔ nya si míegblɔ na mi se be Kristo fɔ tso ame\nkukuwo dome ɖe, nu ka ta mia dometɔ aɖewo le gbɔgblɔm be ame kukuwo magatsi\ntsitre o mahã? 13 Elabena ne ame kukuwo ƒe tsitretsitsi meli o la, ekema womefɔ\nKristo hã ɖe tsitre o. 14 Eye ne womefɔ Kristo ɖe tsitre o la, ekema viɖe aɖeke mele\nmíaƒe mawunyagbɔgblɔ me o, eye míaƒe Mawu dzixɔse nye nu gbɔlo kple nu\ndzodzro kpakple nu si ŋu mɔkpɔkpɔ aɖeke mele o, 15 eye mí apostolowo katã\nmíenye alakpatɔwo elabena míegblɔ be Mawu fɔ Kristo tso yɔdo me. Ke ne womefɔ\nKristo ɖe tsitre hafi o la ekema mienye alakpatɔwo. 16 Nenye be ame kukuwo\nmetsia tsitre o la, ekema Kristo ganye ame kuku kokoko. 17 Ekema mienye\nbometsilawo be miaganɔ Mawu dzi xɔm se kokoko be eɖe mi eye be fɔbubu li na mi\nɖe miaƒe nu vɔ̃wo ta. 18 Ne ele nenema la, ekema kristotɔ siwo katã ku la bu. 19\nEye ne kristotɔnyenye nye viɖe na mí fifia le agbe sia me ɖeɖeko la, ekema míenye\nnublanuitɔ gãtɔwo wu amewo katã.\n20 Ke nyateƒe lae nye be Kristo tsi tsitre tso ame kukuwo dome vavã eye\nwòzu gbãtɔ na ame akpe akpe siwo ava tsi tsitre gbe ɖeka.\n21 Ku va xexeame le nu si ame ɖeka, Adam, wɔ la ta eye le nu si ame bubu\nsia, Kristo, wɔ la ta la, tsitretsitsi tso ame kukuwo dome li azɔ. 22 Ame sia ame kuna\nelabena mí katã míedo ƒome kple Adam eye míedzɔ tso eƒe ƒome si wɔ nu vɔ̃ la me\neye afi sia afi si nu vɔ̃ nɔna la, ku nɔa anyi. Ke ame siwo katã do ƒome kple Kristo la\nagatsi tsitre. 23 Ame sia ame atsi tsitre le eya ŋutɔ ƒe ɣeyiɣi dzi: Kristo tsi tsitre gbã\neye ne Kristo gatrɔ va la, eƒe amewo katã agagbɔ agbe.\n24 Le ema megbe la, Kristo aɖu futɔ ɖe sia aɖe ƒomevi dzi, nuwuwua ava eye\nwòatsɔ fiaɖuƒe la ade asi na Mawu, Fofo la. 25 Eya ta Kristo aɖu fia va se ɖe esime\nwòaɖu eƒe futɔwo katã dzi 26 eye wòaɖu futɔ mamlɛtɔ, ku, gɔ̃ hã dzi. Woaɖu eya hã\ndzi eye woaɖee ɖa. 27 Elabena Fofo la tsɔ dziɖuɖu kple ŋusẽkpɔkpɔ ɖe nu sia nu dzi\nna Kristo, ke Kristo meɖu Fofo la ŋutɔ, ame si tsɔ ŋusẽ sia nɛ be wòaɖu dzi la, ya\ndzi o. 28 Ne Kristo ɖu dzi le aʋa si wɔm wòle kple eƒe futɔwo katã me mlɔeba la,\nekema eya, Mawu Vi la, atsɔ eya ŋutɔ hã ade Fofoa ƒe ɖoɖowo te, ale be Mawu, ame\nsi na dziɖuɖui ɖe nu bubu ɖe sia ɖe dzi la, azu tatɔ, dziɖula gãtɔ.\n29 Ne ame kukuwo magatsi tsitre o la, ekema viɖe kae le mawutsidedeta na\namewo ɖe ame kukuwo nu me? Nu ka tae wòle be miawɔe ne miexɔe se be ame\nkukuwo magatsi tsitre o?\n30 Eye nu ka ta wòle be míatsɔ míaƒe agbe ade xaxa me anɔ ku ƒe asime\nɣesiaɣi? 31 Enye nyateƒe be menɔa ku ƒe asime gbe sia gbe. Esia nye nyateƒe abe ale\nsi medana le miaƒe tsitsi le Aƒetɔ la me ta ene. 32 Eye viɖe kae le avuwɔwɔ kple lã\nwɔadã mawo, Efesotɔwo, me ne wòanye ɖe viɖe si makpɔ le agbe sia me le anyigba\nsia dzi ta ko? Ne míaganɔ agbe le ku megbe o la, ekema anyo be míaɖu nu, ano nu\neye míakpɔ dzidzɔ, elabena etsɔ míaku eye nu sia nu ase afi ma.\n33 Migana ame siwo gblɔa nya siawo la nado lã mi o. Ne mieɖo to wo la,\nmiade asi nuwɔwɔ me abe woawo ke ene. 34 Miwɔ susu ŋudɔ eye miadzudzɔ nu\nvɔ̃wɔwɔ. Ŋu nakpe mi elabena mia dometɔ aɖewo menye kristotɔwo o eye womedze\nsi Mawu gɔ̃ hã o.\nAle si míaƒe tsitretsitsiŋutilã anɔ\n35 Ke ame aɖe abia be, “Ale ke ame kukuwo awɔ hafi agagbɔ agbe? Ŋutilã ka tɔgbie\nanɔ wo si?” 36 Biabia sia nye abunɛtɔwo ƒe biabia! Miakpɔ ŋuɖoɖoa le miawo ŋutɔ\nmiaƒe agble wo me! Ne mietsɔ nuku aɖe de tome la, metsina zua ati o, negbe ɖe ko\n“wòaku” gbã hafi. 37 Eye ne nuku la mie la, nu miemie la toa vovo sãa tsoa nuku si\nmieƒã gbã la gbɔ. Nu si miede tome la nye bliku ƒuƒu sue aɖe ko alo nuku bubu aɖe\nsi mieƒã. 38 Emegbe la, Mawu naa dzedzeme dzeani yeye aɖee; nɔnɔme si eya ŋutɔ\ndi be wòanɔ esi. Ati bubu ƒomevi doa go tsoa nuku ɖe sia ɖe ƒomevi me. 39 Abe ale\nsi nuku kple ati ƒomevi vovowo li ene la, nenema kee ŋutilã ƒomevi vovovowo hã li.\nAmegbetɔwo, lãwo, tɔmelãwo kple xeviwo ƒe ŋutilãwo to vovo.\n40 Nuwɔwɔ siwo le dziƒo la ƒe nɔnɔme to vovo sãa tso esiwo le anyigba dzi\ntɔ gbɔ. Nenema kee, woƒe nyonyo kple ŋutikɔkɔe hã to vovo tso mia tɔ gbɔe. 41\nŊutikɔkɔe aɖe ƒomevi le ɣe si eye ŋutikɔkɔe ƒomevi bubu le ɣleti kple ɣletiviwo hã si\neye ɣletiviwo to vovo tso wo nɔewo gbɔ le nyonyo kple keklẽ me.\n42 Nenema ke míaƒe anyigbadziŋutilã siwo kuna eye wonyunyɔna la to vovo\ntso ŋutilã siwo anɔ mía si ne míetsi tsitre la gbɔ, elabena woawo ya magaku gbeɖe o.\n43 Ŋutilã siwo nye mía tɔ fifia la ɖea fu na mí elabena woléa dɔ eye wokuna, ke\nŋutikɔkɔe ayɔ wo me ne míeva tsi tsitre. Ẽ, wonye ŋutilã siwo gbɔdzɔna eye wokuna\nfifia, ke ne míeva tsi tsitre la, ŋusẽ ayɔ wo me fũ. 44 Wonye dzɔdzɔmeŋutilãwo ko le\nku me, ke ne míeva tsi tsitre la, woanye gbɔgbɔmeŋutilãwo, elabena abe ale si\namegbetɔwo ƒe ŋutilã dzɔdzɔmetɔwo li ene la, nenema kee ŋutilã siwo nye\ngbɔgbɔmetɔwo hã li.\n45 Ŋɔŋlɔ Kɔkɔe la gblɔe na mí be, “Ame gbãtɔ, Adam, zu luʋɔ gbagbe.” Ke\nAdam mamletɔ la zu gbɔgbɔ si na agbe. 46 Ale menye gbɔgbɔmetɔ enye gbãtɔ o, ke\nboŋ dzɔdzɔmetɔ lae, eya megbe hafi gbɔgbɔmetɔ va. 47 Wowɔ Adam tso anyi me;\nke Kristo ɖi tso dziƒo va. 48 Ŋutilã le amegbetɔ ɖe sia ɖe si abe Adam tɔ ene.\nWowɔe tso anyi me ke ame siwo katã zu Kristo tɔ la, Kristo ƒe ŋutilã tɔgbi, si anye\nŋutilã si tso dziƒo la, anɔ wo si. 49 Abe ale si Adam ƒe ŋutilã tɔgbi le mía dometɔ ɖe\nsia ɖe si fifia ene la, nenema kee Kristo ƒe ŋutilã tɔgbi anɔ mía si gbe ɖeka.\n50 Nɔvinyewo, megblɔ esi na mi: Anyigbadziŋutilã si nye lã kple ʋu la, mate\nŋu ayi Mawu ƒe fiaɖuƒe la me o. Míaƒe ŋutilã siwo gblẽna la menye ŋutilã nyuitɔ\nsiwo anɔ agbe tegbee o. 51 Ke mele nya ɣaɣla wɔnuku sia gblɔm na mi: Mí katã\nmíaku o, ke woana ŋutilã yeyewo mí katã. 52 Nu siawo katã ava eme le aɖabaƒoƒo\nɖeka me ne woaku kpẽ mamlɛtɔ. Elabena woaku kpẽ aɖe tso dziŋgɔli me eye kristotɔ\nsiwo katã ku la atsi tsitre enumake kple ŋutilã yeye siwo maku akpɔ o, eye mí ame\nsiwo gale agbe la, woana ŋutilã yeyewo míawo hã enumake. 53 Elabena ele be\nwoatrɔ míaƒe anyigbadziŋutilã siwo le mía si fifia eye woate ŋu aku la woazu\ndziƒoŋutilã siwo mate ŋu agblẽ o, ke boŋ woanɔ agbe tegbee.\n54 Ne eva dzɔ alea la, ekema Ŋɔŋlɔ Kɔkɔe la me nyawo ava eme be, “Womi\nku le dziɖuɖu me.” 55 O, ku afi ka wò dziɖuɖu la le? O, ku afi ka wò ti la le? 56\nElabena ku ƒe ti enye nu vɔ̃, eye nu vɔ̃ ƒe ŋusẽ enye se la. 57 Míeda akpe na Mawu\nle esiawo katã ta! Eyae wɔ mí dziɖulawoe to Yesu Kristo mía Aƒetɔ la dzi!\n58 Eya ta nɔvi lɔlɔ̃awo, esi kakaɖedzi li be míava ɖu dzi ta la, misẽ ŋu eye\nminɔ te. Mina miaƒe dɔwɔwɔ le Aƒetɔ la me nagbã go ɖaa si; elabena mienya bena\nnu sia nu si miawɔ na Aƒetɔ la la, mazu dzodzro akpɔ abe ale si wòanɔ ne tsitretsitsi\naɖeke meli ene o.\nNudzɔdzɔ na Haxɔsɛtɔwo\n16 Azɔ la, se siwo le ga si dzɔm miele be yewoaɖo ɖa kristotɔ siwo le\nYerusalem ŋu la woe nye esiawo. Se siawo kee mede na hame siwo le Galatia. 2 Le\nKwasiɖa ɖe sia ɖe gbe la ele be mia dometɔ ɖe sia ɖe natsɔ ga si wòkpɔ le kwasiɖa\nme la ƒe akpa aɖe adzra ɖo eye wòawɔ eŋutidɔ na nunana sia. Ga home la ku ɖe\nhome si Aƒetɔ la kpe ɖe amea ŋu wòkpɔ la ŋu. Migalala va se ɖe esime mava afi ma\nhafi miadze agbagba be yewoadzɔ ga home la katã zi ɖeka o. 3 Ne meva la, maŋlɔ\nagbalẽ akpe ɖe miaƒe lɔlɔ̃ ƒe nunana la ŋu aɖo ɖe Yerusalem to dɔla nuteƒewɔla aɖe\nsi miawo ŋutɔ miatia la dzi. 4 Eye ne anyo be nye hã mayi kplii la, ekema míate ŋu\nazɔ afɔ ɖeka.\nÐoɖo siwo le Paulo si\n5 Made Makedonia gbã hafi ava kpɔ mi ɖa, ke manɔ afi ma ɣeyiɣi kpui aɖe ko. 6\nAte ŋu ava eme be manɔ miawo gbɔ wòadidi wu, ɖewohĩ le vuvɔŋɔli blibo la katã\nme, eye miado mɔm mayi teƒe bubu. 7 Nyemegadi azɔ be makpɔ mi ɖa ɣeyiɣi kpui\naɖe ko eye matso eme o. Medi be mava nɔ anyi sẽe ne Aƒetɔ la aɖe mɔ nam. 8 Manɔ\nEfeso le afi sia va se ɖe Pentekoste ƒe ŋkekenyui la dzi, 9 elabena mɔnukpɔkpɔ tɔxɛ\naɖe li nam be magblɔ mawunya eye mafia nu le afi sia. Mɔnukpɔkpɔ geɖewo li ke\nfutɔwo hã sɔ gbɔ.\n10 Ne Timoteo va la, mina eƒe mo nadze anyi elabena ele Aƒetɔ la ƒe dɔ wɔm\nabe nye ke ene. 11 Migana ame aɖeke nado vloe alo agbe toɖoɖoe, be enye ɖekakpui\nta o, ke mina wòakpɔ dzidzɔ le ɣeyiɣi si wòanɔ mia dome la me, eye miaɖoe ɖem.\nMele mɔ kpɔm be makpɔe kaba kple ame bubu siwo trɔ gbɔna. 12 Meɖe kuku na\nApolo be eya kple ame bubuwo nava kpɔ mi ɖa, ke ebu be menye Mawu ƒe ɖoɖo\nwònye na ye be yeayi fifia o. Ava mia gbɔ emegbe ne mɔnu aɖe ʋu nɛ:\n13 Minɔ ŋudzɔ be miadze si gbɔgbɔme ƒe dzɔgbevɔ̃ewo. Miwɔ nuteƒe na\nAƒetɔ la. Minɔ agbe abe ŋutsuwo ene eye misẽ ŋu. 14 Nu sia nu si miawɔ la, miwɔe\nkple amenuveve kpakple lɔlɔ̃.\n15 Mieɖoa ŋku Stefana kple eƒe ƒomea dzia? Woawoe nye ame gbãtɔ siwo zu\nkristotɔwo le Akaya eye wole kpekpeɖeŋu geɖe nam kristotɔwo le afi sia afi. 16\nMiwɔ nu siwo woaɖo na mi eye miwɔ nu sia nu si miate ŋui la be miakpe ɖe wo\nkple ame bubu siwo katã tsɔ wo ɖokuiwo sa vɔe abe woawo ene eye wowɔa dɔ sesĩe\nle mia dome la ŋu. 17 Mekpɔ dzidzɔ ŋutɔ be Stefana, Fortunato kple Akaiko va ɖo\nmía gbɔ be yewoakpɔ mí ɖa. Wole kpekpeɖenudɔ siwo miele afĩ sia awɔ nam o la\nwɔm nam ɖe mia teƒe. 18 Wodo dzidɔ geɖe nam eye wode dzi ƒo nam ŋutɔ. Meka ɖe\nedzi be nenema kee wowɔ na miawo hã. Mexɔe se be miekpɔ ŋudzedze le ame siawo\nkple ame bubu siwo le abe woawo ene la ƒe dɔwɔwɔ ŋu.\n19 Hame siwo le Asia le afii la do gbe na mi. Akwila kple Priskila kpakple ame\nbubu siwo katã kpea ta le woƒe aƒeme hena sɔlemedede la hã do gbe na mi. 20 Nɔvi\nsiwo katã le afi sia la bia tso asinye be mado gbe na mi na yewo. Mido gbe na mia\nnɔewo kple lɔlɔ̃ si dze la ne miedo go.\n21 Meŋlɔ agbalẽ sia ƒe nya mamlɛtɔwo kple nye ŋutɔ nye asi. 22 Ame sia\name si melɔ̃a Aƒetɔ la o la, woaƒo fi adee. Aƒetɔ Yesu va! 23 Aƒetɔ Yesu Kristo ƒe\nlɔlɔ̃ kple amenuveve nanɔ anyi kpli mi katã. 24 Metsɔ nye lɔlɔ̃ na mi katã elabena mí\nkatã míenye Kristo Yesu tɔwo.


Na Nyateƒea Naɖo Wò Ƒometɔwo Ƒe Dzi Gbɔ | Nusɔsrɔ̃\nGBE BUBU Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bicol Bislama Bulgarian Cambodian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Drehu Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Japanese Kannada Kazakh Kikaonde Kikuyu Kinyarwanda Kirghiz Kirundi Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Ndebele Ndonga Nepali Ngabere Norwegian Nyaneka Nzema Oromo Ossetian Pangasinan Papiamento (Aruba) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Samoan Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tamil Tatar Telugu Thai Tigrinya Tshiluba Tsonga Turkish Twi Tzotzil Ukrainian Urdu Uzbek Venda Vietnamese Wallisian Waray-Waray Wayuunaiki Wolaita Xhosa Yoruba Zulu\nYESU KRISTO gblɔ na ŋutsu aɖe si di be yeadze eyome la be: “Yi aƒe me le wò ƒometɔwo gbɔ, eye nàgblɔ nu siwo katã Yehowa wɔ na wò, kple ale si wòkpɔ nublanui na wòe la na wo.” Ɣemaɣi la, ɖewohĩ Yesu nɔ Gadara, si le Galilea-ƒua ƒe anyieheɣedzeƒe gome. Yesu ƒe nya siawo ɖee fia be ese amegbetɔwo ƒe nɔnɔme vevi aɖe gɔme—si nye didi be woagblɔ nya veviwo kple dzidzɔnyawo na ƒometɔwo.—Marko 5:19.\nNɔnɔme ma kpɔtɔ le mía me egbea togbɔ be eɖea dzesi le nuto aɖewo me tɔwo ŋu wu bubuwo hã. Le esia ta ne míeva zu Mawu vavã Yehowa subɔlawo la, zi geɖe la, míedina be míagblɔ nu yeye siwo míesrɔ̃ la na míaƒe ƒometɔwo. Gake aleke míawɔ esiae? Aleke míawɔ nyateƒea naɖo ƒometɔ siwo le xɔseha bubuwo me alo esiwo mele ɖeke me kura o la ƒe dzi gbɔ? Biblia na mɔfiame nyui siwo wɔa dɔ la mí.\nLe ƒe alafa gbãtɔ me la, Andrea nye ame gbãtɔ siwo kpɔ Yesu dze sii be eyae nye Mesia la dometɔ ɖeka. Eye ame kae wògblɔ nu si wòkpɔ ŋu nya na enumake? Andrea “kpɔ ye ŋutɔ nɔvia Simon gbã, eye wògblɔ nɛ be: ‘Míekpɔ Mesia la’ (si gɔmee nye Kristo).” Andrea kplɔ Petro yi Yesu gbɔe eye wòto esia dzi na mɔnukpɔkpɔ su Petro si wòva zu Yesu ƒe nusrɔ̃la.—Yoh. 1:35-42.\nAnɔ abe ƒe ade megbe esi Petro nɔ Yopa la, wogblɔ nɛ be wòazɔ mɔ ayi Kaisarea le dziehe ɖe Kornelio si nye asrafomegã aɖe ƒeme. Ame kawoe Petro kpɔ woƒo ƒu ɖe aƒea me? “Kornelio . . . nɔ mɔ kpɔm na [Petro kple eƒe mɔzɔhɛwo], eye wòyɔ eƒe ƒometɔwo kple xɔlɔ̃ veviwo ƒo ƒu.” Kornelio to esia dzi ʋu mɔnukpɔkpɔ ɖi na eƒe ƒometɔwo be woaɖo to Petro eye woanɔ te ɖe nya siwo wose dzi awɔ nyametsotso.—Dɔw. 10:22-33.\nNu kae míate ŋu asrɔ̃ tso ale si Andrea kple Kornelio wɔ nu ɖe woƒe ƒometɔwo ŋu me?\nAndrea kple Kornelio memia nu ɖe nyaa dzi kple susu be ƒometɔawo ava see gbe ɖeka o. Andrea ŋutɔe ɖe Petro fia Yesu, eye Kornelio hã wɔ ɖoɖo na eƒe ƒometɔwo be woase nya si nɔ Petro si. Gake Andrea kple Kornelio meƒo nya ɖe woƒe ƒometɔawo nu alo to ayemɔ dzi be woava zu Kristo yomedzelawo o. Èkpɔ nusɔsrɔ̃ si le eme na mía? Anyo ŋutɔ ne míewɔ nu nenema. Míate ŋu aka nu siwo míesrɔ̃ la ta na míaƒe ƒometɔwo, eye míawɔ ɖoɖo na wo be woasrɔ̃ Biblia me nyateƒea ahadze si nɔviwo aɖewo. Ke hã ele be míade bubu tiatiawɔblɔɖe si le wo si la ŋu eye míaƒo asa na nyaƒoƒo ɖe wo nu madzemadzee. Be míakpɔ ale si míate ŋu akpe ɖe míaƒe ƒometɔwo ŋu la, mina míadzro Jürgen kple Petra, siwo nye atsu kple asi le Germany, ƒe kpɔɖeŋu me kpɔ.\nYehowa Ðasefowo srɔ̃ Biblia kple Petra eye wòxɔ nyɔnyrɔ le ɣeyiɣi aɖe megbe. Srɔ̃a ŋutsu Jürgen nye asrafomegã. Gbã la, medzɔ dzi na Jürgen be ye srɔ̃ zu Ðasefo o. Gake le ɣeyiɣi aɖe megbe la, eva kpɔe dze sii be Ðasefowoe fiaa Biblia me nyateƒea. Eya hã tsɔ eƒe agbe ɖe adzɔgbe na Yehowa, eye wònye hamemetsitsi egbea. Aɖaŋu kae wòɖo ku ɖe ale si míawɔ ana nyateƒea naɖo ƒometɔ siwo le xɔseha bubuwo me ƒe dzi gbɔ ŋu?\nJürgen gblɔ be: “Mele be míazi nyaa ɖe míaƒe ƒometɔwo dzi alo alɔ subɔsubɔnyawo akɔ ɖe wo dzi o. Ðeko ema wɔwɔ ana woaɖe to ɖa kura. Ðe wòle be míanɔ fe kam nyawo vivivi ŋuɖɔɖotɔe boŋ. Eɖea vi hã ŋutɔ ne míena nɔvi siwo kple míaƒe ƒometɔawo nye hatiwo eye nu ɖeka tɔgbi wɔwɔ dzɔa dzi na wo la dze xɔ̃. Esia wɔwɔ ate wo ɖe mía ŋu.”\n“Mele be míazi nyaa ɖe míaƒe ƒometɔwo dzi alo alɔ subɔsubɔnyawo akɔ ɖe wo dzi o.”—Jürgen\nApostolo Petro kple Kornelio ƒe ƒometɔwo xɔ Biblia me gbedeasia kaba. Gake le ƒe alafa gbãtɔ me tɔ bubu geɖe siwo se Biblia me gbedeasia gome la, exɔ ɣeyiɣi geɖe hafi wowɔ nyametsotso.\nKE YESU NƆVIWO YA ÐE?\nEsime Yesu nɔ gbeƒã ɖem le dutoƒo la, eƒe ƒometɔ geɖe xɔ edzi se. Le kpɔɖeŋu me, anɔ eme be apostolo Yakobo kple Yohanes kpakple Yesu wonye nɔgãnɔɖiviwo, eye apostolo eve mawo dada Salome nye Yesu dada nɔvinyɔnu. Eye anye be Salome hã nɔ “nyɔnu bubu geɖewo, siwo tsɔ woƒe nunɔamesiwo nɔ [Yesu kple eƒe apostoloawo] subɔm” la dome.—Luka 8:1-3.\nGake Yesu ƒe ƒometɔ bubuwo mexɔ edzi se enumake o. Le kpɔɖeŋu me, abe ƒe ɖeka kple edzivɔ ene le Yesu ƒe nyɔnyrɔxɔxɔ megbe la, amehawo ƒo ƒu ɖe aƒe aɖe me nɔ eƒe nyawo sem. “Ke esi eƒe ƒometɔwo see la, wodo go yi elé ge, elabena wonɔ gbɔgblɔm be: ‘Eƒe tagbɔ le gbegblẽm.’” Ɣeyiɣi aɖe megbe esi Yesu nɔviwo bia nyae tso eƒe mɔzɔɖoɖowo ŋu la, meɖo eŋu na wo tẽe o. Nu ka tae? Elabena “le nyateƒe me la, nɔviawo menɔ eɖem nɔ fiafiam be yewoxɔ edzi se o.”—Marko 3:21; Yoh. 7:5.\nNu kae míate ŋu asrɔ̃ tso ale si Yesu wɔ nu ɖe eƒe ƒometɔwo ŋu me? Medo dziku esi wo dometɔ aɖewo gblɔ be eƒe tagbɔ le gbegblẽm o. Esi Yesu ku eye wofɔe ɖe tsitre megbe gɔ̃ hã la, ede dzi ƒo na eƒe ƒometɔawo esi wòɖe eɖokui fia dadavia Yakobo. Edze abe emae kpe ɖe Yakobo sia kple Yesu dadavi bubuwo ŋu be wova xɔe se be eyae nye Mesia la ene. Eya ta wonɔ apostoloawo kple ame bubu siwo kpe ta le dziƒoxɔa dzi le Yerusalem la dome, eye kakaɖedzitɔe la, wokɔ gbɔgbɔ kɔkɔe la ɖe woawo hã dzi. Emegbe mɔnukpɔkpɔ wɔnukuwo su Yakobo kple Yuda, si hã nye Yesu dadavi bubu, si.—Dɔw. 1:12-14; 2:1-4; 1 Kor. 15:7.\nAME AÐEWO HIÃ ƔEYIƔI GEÐE\n“Nu nyui geɖewo ado tso eme ne míegbɔ dzi ɖi blewu, gagbɔ dzi ɖi hegagbɔ dzi ɖi ake.”—Roswitha\nAbe ale si wònɔ le ƒe alafa gbãtɔ me ene la, egbea ehiã be míana ɣeyiɣi geɖe míaƒe ƒometɔ aɖewo be woava agbemɔa dzi. Le kpɔɖeŋu me, bu Roswitha si nye Roma Katolikotɔ dovevienu aɖe esime srɔ̃a ŋutsu xɔ nyɔnyrɔ zu Yehowa Ðasefo le ƒe 1978 me ŋu kpɔ. Esi Roswitha ka ɖe nu siwo wòxɔ se dzi ta la, etsi tre ɖe srɔ̃a ŋu vevie gbã. Gake le ƒe aɖewo megbe la, eƒe nɔnɔme va trɔ esi wòkpɔe dze sii be nu siwo fiam Ðasefoawo le lae nye nyateƒea. Exɔ nyɔnyrɔ le ƒe 2003 me. Nu kae na wòtrɔ eƒe nɔnɔme? Le esi Roswitha srɔ̃ nado dziku ɖe eŋu esime wònɔ tsitre tsim ɖe eŋu teƒe la, egbɔ dzi ɖi nɛ be wòatrɔ susu. Aɖaŋu kae Roswitha ɖo? “Nu nyui geɖewo ado tso eme ne míegbɔ dzi ɖi blewu, gagbɔ dzi ɖi hegagbɔ dzi ɖi ake.”\nMonika xɔ nyɔnyrɔ le ƒe 1974 me, eye anɔ ƒe ewo megbe la, via ŋutsu eveawo hã zu Ðasefowo. Gake togbɔ be srɔ̃a Hans metsi tre ɖe wo ŋu o hã la, ƒe 2006 me hafi wòva xɔ nyɔnyrɔ. Aɖaŋu kae ƒome sia ɖo le nuteƒekpɔkpɔ sia megbe? Wogblɔ be: “Ku ɖe Yehowa ŋu nuteƒewɔwɔtɔe, eye nàlé wò dzixɔsewo me ɖe asi sesĩe tamanamanae.” Ke hã enɔ vevie be woaka ɖe edzi na Hans ɣesiaɣi be yewogalɔ̃e kokoko. Eye womebu mɔkpɔkpɔ hesusui be mate ŋu axɔ nyateƒea gbeɖe o.\nNA NYATEƑEA ƑE TSI NAFA DZI NA WO\nGbe ɖeka la, Yesu gblɔ be nyateƒea ƒe gbedeasia le abe tsi si naa agbe mavɔ ame ene. (Yoh. 4:13, 14) Míedi be nyateƒea ƒe tsi fafɛ si me dza la nono nafa dzi na míaƒe ƒometɔwo. Míadi gbeɖe be tsia naklẽ li wo le esi míele wo dzi zim be woano gbogbo aɖe enumake ta o. Ale si míeɖea míaƒe dzixɔsewo me na woe ana wòafa dzi na wo loo alo aklẽ li wo. Biblia gblɔ be, “ame dzɔdzɔe ƒe dzi bua tame, ne wòaɖo nya ŋu,” eye be “nugɔmesela ƒe dzi nana eƒe nù dzea nunya, eye eƒe nuyiwo dzia nufiame ɖe dzi.” Aleke míawɔ ɖe aɖaŋuɖoɖo siawo dzi?—Lod. 15:28; 16:23.\nSrɔ̃nyɔnu adi be yeaɖe yeƒe dzixɔsewo me na ye srɔ̃. Ne ‘ebua tame hafi ɖoa nya ŋu’ la, aƒo nu ŋuɖɔɖotɔe eye mana nyawo nanɔ dodom le enu gbẽgbẽgbẽ o. Mawɔ eɖokui ame dzɔdzɔe akpa alo abui be yenyo wu ye srɔ̃ o. Nya siwo ŋu wòabu nyuie hafi agblɔ la ana gbɔɖeme srɔ̃a ahana ŋutifafa nanɔ aƒea me. Ɣekaɣie srɔ̃a ɖea dzi ɖi eye wotea ŋu tena ɖe eŋu bɔbɔe? Nu kawo ŋue wòlɔ̃a dzeɖoɖo tsoe, eye nyati kawo xexlẽe doa dzidzɔ nɛ? Ðe wòtsɔa ɖe le dzɔdzɔmeŋutinunya, dunyahehe alo kamedefefe mea? Aleke wòanyɔ eƒe ɖetsɔleme ɖe Biblia ŋu evɔ le ɣeyiɣi ma ke me la wòade bubu eƒe seselelãmewo kple susuwo ŋu? Nyabiase siawo ŋu bubu akpe ɖe srɔ̃nyɔnua ŋu wòaƒo nu ahawɔ nu le nunya me.\nMenye míaƒe dzixɔsewo me ɖeɖe vivivi na ƒometɔ siwo menye Ðasefowo haɖe o ɖeɖe koe nana nyateƒea ɖoa woƒe dzi gbɔ o. Ele be agbenɔnɔ nyui nakpe ɖe nya siwo míegblɔna ŋu.\nNƆ AGBE NYUI\nJürgen si míeyɔ le gɔmedzedzea gblɔ be: “Wɔ ɖe Biblia ƒe mɔfiamewo dzi gbe sia gbe. Esia nye mɔ nyui si dzi nàto ana wò ƒometɔa nabu tame togbɔ be malɔ̃ ɖe wò nyawo dzi tututu o hã.” Hans si xɔ nyɔnyrɔ anɔ ƒe 30 kloe le srɔ̃a nyɔnu ƒe nyɔnyrɔxɔxɔ megbe la lɔ̃ ɖe esia dzi. Egblɔ be: “Kristotɔwo ƒe agbenɔnɔ nyui le vevie, ale be ƒometɔa nakpɔ ŋusẽ nyui si nyateƒea le kpɔkpɔm ɖe míaƒe agbe dzi.” Ele be míaƒe ƒometɔwo nate ŋu akpɔe be míaƒe dzixɔsewo na míeto vovo tso ame bubuwo gbɔ le mɔ nyuitɔ nu, ke menye le mɔ gbegblẽ nu o.\n“Kristotɔwo ƒe agbenɔnɔ nyui le vevie, ale be ƒometɔa nakpɔ ŋusẽ nyui si nyateƒea le kpɔkpɔm ɖe míaƒe agbe dzi”—Hans\nApostolo Petro ɖo aɖaŋu vevi aɖe na srɔ̃nyɔnu siwo srɔ̃wo nye dzimaxɔsetɔwo la be: “Mibɔbɔ mia ɖokui na mia ŋutɔwo mia srɔ̃wo, ale be ne wo dometɔ aɖewo meɖoa to nya la o la, wo srɔ̃wo ƒe agbenɔnɔ nya aɖeke magblɔmagblɔe naɖe wo, esi wokpɔa miaƒe agbenɔnɔ dzadzɛ kple bubu deto la ta. Eye migana miaƒe atsyɔ̃ɖoɖo nanye gotagome tɔ, to ɖaƒoƒo kple sikanuwo alo awudziwuiwo dodo me o, ke boŋ mina wòanye dzi me ƒe ame ɣaɣla le gbɔgbɔ fatu si nɔa anyi kpoo le atsyɔ̃ɖoɖo si megblẽna o me, si ŋu asixɔxɔ gã le le Mawu ŋkume.”—1 Pet. 3:1-4.\nPetro gblɔ be srɔ̃nyɔnu ƒe agbenɔnɔ nyui ate ŋu akpɔ ŋusẽ ɖe srɔ̃a dzi. Esi Ŋɔŋlɔawo me mɔfiame ma le susu me na nɔvinyɔnu Christa ta la, tso esime wòxɔ nyɔnyrɔ le ƒe 1972 me kee wòle agbagba dzem be yeƒe agbenɔnɔ nyui naʋã ye srɔ̃ ƒe dzi. Togbɔ be Ðasefowo srɔ̃ nu kple srɔ̃a kpɔ hã la, mexɔ nyateƒea haɖe o. Edea Kristotɔwo ƒe kpekpe aɖewo eye eya kple hamea me tɔwo dome le nyuie. Nɔviawo hã dea bubu tiatiawɔblɔɖe si le esi ŋu. Aleke Christa le agbagba dzem be nyateƒea naɖo eƒe dzi gbɔ?\nChrista gblɔ be: “Meɖoe kplikpaa be malé Yehowa ƒe mɔwo me ɖe asi goŋgoŋ. Le ɣeyiɣi ma ke me la, mele agbagba dzem be mato nye agbenɔnɔ nyui dzi aɖe srɔ̃nye ‘nya aɖeke magblɔmagblɔe.’ Medzea agbagba ɖe sia ɖe be mawɔ ɖe eƒe didiwo dzi ne metsi tre ɖe Biblia ƒe mɔfiamewo ŋu o ko. Menya be eya ŋutɔe awɔ eƒe nyametsotso, eya ta megblẽ nya sia nya ɖe Yehowa si me.”\nChrista ƒe kpɔɖeŋua na míekpɔ nu si tae wòle vevie be míada asɔ. Eléa fɔ ɖe mawusubɔsubɔ ŋu vevie, si fia be edea kpekpeawo edziedzi eye wòkpɔa gome le gbeƒãɖeɖedɔa me ale si wòate ŋui. Ke hã edana sɔna, esi wònyae be ye srɔ̃a hiã yeƒe lɔlɔ̃, ɣeyiɣi kple beléle ta. Ne míele nu wɔm kple míaƒe ƒometɔ siwo nye dzimaxɔsetɔwo la, anyo ŋutɔ be míada asɔ ahase nu gɔme na wo. Biblia gblɔ be: “Ɣeyiɣi li na nu sia nu.” Esia lɔ ɣeyiɣi si míazã ɖe ƒometɔwo ŋu, vevietɔ mía srɔ̃ siwo menye míaƒe haxɔsetɔwo o, la hã ɖe eme. Vovokpɔkpɔ ɖe mia nɔewo ŋu ʋua dzeɖoɖo ƒe mɔnuwo ɖi. Nuteƒekpɔkpɔwo ɖee fia be dzeɖoɖo nyuiwo ɖea akogotsitsi, amegbegblẽɖi alo ŋuʋaʋã ƒe seselelãmewo dzi kpɔtɔna.—Nyagb. 3:1.\nMÈGABU MƆKPƆKPƆ GBEÐE O\nEsi Holger kple eƒe ƒometɔ bubuwo xɔ nyɔnyrɔ la, ƒe 20 sɔŋ va yi hafi fofoa va xɔ nyɔnyrɔ. Holger gblɔ be: “Ele vevie be míana ƒometɔ ma nanya be míelɔ̃e eye míedoa gbe ɖa ɖe eta.” Christa hã gblɔ be ‘yemabu mɔkpɔkpɔ gbeɖe be ye srɔ̃ ava lɔ̃ Yehowa ahaxɔ nyateƒea o.’ Ele be míabu susu nyui ɖe míaƒe ƒometɔ siwo mele Yehowa subɔm kpli mí haɖe o ŋu ɣesiaɣi, eye míagana mɔkpɔkpɔ nabu ɖe mí o.\nMíaƒe taɖodzinue nye be ƒomedodo nyui nanɔ mía kple míaƒe ƒometɔwo dome, ale be woakpɔ nyateƒea adze sii eye Biblia me gbedeasia naɖo woƒe dzi gbɔ. Eye míawɔ nu le “tufafa kple bubu deto” me le nu sia nu me.—1 Pet. 3:15.